text:
Zaburi 145:18-19 "Uwiteka aba hafi y’abamutakira bose, abamutakira mu by’ukuri bose. Azasohoza ibyo abamwubaha bashaka, kandi azumva gutaka kwabo abakize".
1. Isengesho rikorewe mu izina rya Yesu
2. Isengesho rikorewe mu mwuka
Abefeso 6:18 "Musengeshe Umwuka iteka mu buryo bwose bwo gusenga no kwinginga, kandi ku bw’ibyo mugumye rwose kuba maso, musabire abera bose".
3. Isengesho rijyana no kumvira
Yohana 15:7 "Nimuguma muri jye amagambo yanjye akaguma muri mwe, musabe icyo mushaka cyose muzagihabwa".
4. Isengesho ry’umuntu ucya bugufi
Itangiriro 32:11 "Ku mbabazi zose n’umurava wose wagiriye umugaragu wawe, sinari nkwiriye guhabwaho n’ibyoroheje hanyuma y’ibindi, kuko nambutse Yorodani iyi mfite inkoni nsa, none mpindutse imitwe ibiri".
5. Isengesho rikozwe n’umuntu ubana neza n’uwo bashakanye
1Petero 3:7 "Namwe bagabo ni uko; mubane n’abagore banyu, mwerekane ubwenge mu byo mubagirira kuko bameze nk’inzabya zidahwanije namwe gukomera, kandi mububahe nk’abaraganwa namwe ubuntu bw’ubugingo, kugira ngo amasengesho yanyu ye kugira inkomyi".
6. Isengesho ry’umuntu wizeye
Matayo 21:22 Kandi ibyo muzasaba mwizeye muzabihabwa byose."


c: text/html

text:
Ingaruka yo mu mwuka iterwa no kwihuta no kwihugiraho mu buzima – Frank Powell
Umuvuduko wacu ntugira urugero, ndetse turamutse tuwugereranije n’uwa Yesu twasanga nta byisnhi duhuriyeho. Yesu ntiyigeze yihuta. Ntiyigeze yirukanswa n’ibya hano mu isi. Ntiyigeze aterwa ubwoba n’ubuzima, n’ubwo yari afite intego ngari cyane agomba kugeraho mu gihe gito cyane.
Yesu ntiyigeze yihuta kuko yagenderaga ku muvuduko w’Imana. Ubwo rero urabona yuko kwihuta atari umuvuduko uva ku Mana, ahubwo ni umuvuduko w’isi, ndetse ni umuvuduko wa Satani. Inzobere mu by’ubuzima bwo mu mutwe Carl Jung yaravuze ati “Kwihuta ntibiva ku mubi, ahubwo ubwabyo ni umubi.”
Kwihuta mu buzima bisenya ubusabane bwawe n’Imana
Umupasiteri wo mu Bushinwa Wing Mandao yaravuze ati “Muri iyi minshi abantu barahuze cyane ku buryo babura umwanya wo kugendana n’Imana nk’uko yabigambiriye mu ngobyi ya Edeni.”
Gusabana n’Imana bisaba gutuza, kwitonda no guceceka. Ugomba guhunga inzira ngari y’ubuzima bwo kwihugiraho, ukegera Imana. Akenshi Yesu yahungaga isi akajya kwihererana na se ku musozi wa Elayono. Ni na cyo cyamuhaye imbaraga zo gusohoza intego yari afite mu isi, ndetse byanatumye agira ubwenge bwo gutandukanya umugambi w’Imana n’umugambi w’isi.
Nuramuka udafashe ibihe byo kwihererana n’Imana ngo usenge, umuvuduko w’iyi si uzakwibagiza kumenya Imana. Ubwoba, umuruho no kutanyurwa bizabudika hejuru yawe nk’igicu cy’umwijima. Zaburi ya 46:10 iravuga ngo “Nimworoshye mumenye ko ari jye Mana.”
Imana ntiyitaye ku wo uri we, ahubwo yitaye ku byo ukora. Ushobora gukorera Imana ibyiza, ariko ibyo byiza ukora bibaye bidaturuka ku busabane ufitanye n’Imana ntushobora kumenya intego urimo kugenderaho mu buzima.
Ni uko rero, tekereza kuri ibi bibazo: Mbese urukundo, ibyishimo, amahoro, kwihangana, kugira neza, ingeso nziza, gukiranuka, kugwa neza no kwirinda biri mu mutima wawe? Mbese uri inyangamugayo? Mbese uri uwo kwizerwa? Mbese abantu bakuzi cyane bakubaha cyane?
Kwihuta k’umubiri kwita ku bibazo bigoye umuntu wawe w’inyuma, ariko kugendera ku muvuduko w’Imana kwita kuri ibi bibazo ubajijwe haruguru. Mbese uri ku muvuduko w’Imana cyangwa uri ku wa Satani? Kumenya umuvuduko uriho ni ingenzi. Nuramuka utagendeye ku muvuduko w’Imana, isi ntuzayirebera mu ndorerwamo y’Imana. Ni igihe cyo kugenda buhoro. Ni igihe cyo kudaha Satani urwaho rwo kugukururira mu muvuduko w’isi.
Imana ntinezezwa no kuruha kwawe, ndetse no kwirundaho inshingano nyinshi kwawe bituma udatuza kandi ntunyurwe ntibiyihesha icyubahiro. Guhora unaniwe si cyo kigaragaza ko ukiranuka. Genda gake, kuko umuvuduko uriho werekana shoferi utwaye ubuzima bwawe.
Imana ibahe umugisha!

robotstxt: allowed

filter: keep


text:
Aba bana biga muri iri shuri, riherereye ahahoze hakorera Kaminuza ya ULK ku Kacyiru, bavuga ko bigomwe amafaranga ababyeyi bahaha.
Bayashyize hamwe maze bafasha abaturage 70 bo mu mudugudu wa Kigugu ishuri ryabo ribarizwamo.
Uwo muryango abo banyeshuri batangije witwa “Rwanda Tomorrow”. Nyabagabo Rurangwa Darcy w’imyaka 16 y’amavuko, umwe mu bawutangije, avuga ko abo baturage babarihiye ubwisungane mu kwivuza abakennye cyane babaha imyambaro; nkuko abisobanura.
Agira ati “Habayeho kwigomwa ibyo turya rimwe na rimwe twishyurira mituweli abaturage 50, nyuma ikigo nacyo cyongeyeho izindi mituweri z’abantu 20.
Iki gikorwa tuzacyagura henshi mu gihugu, ariko twagombaga guhera ku batwegereye.”
Mugenzi we batangiranye igitekerezo, Uwineza Kelly w’imyaka 17, avuga ko uko bajyaga hanze y’ikigo muri siporo, bahuraga n’abana babasaba amafaranga kandi ngo yabonaga abo bana nta myenda yo kwambara bagira.
Agira ati "Nabo ni abana nkatwe, numvise mbagiriye imbabazi cyane mbibwira bagenzi banjye.
Ubu tumaze gushinga umuryango witwa Rwanda Tomorrow, tukazajya dufasha abantu batishoboye, kandi dukangurira buri wese kugira umutima ufasha."
Aba banyeshuri bavuga ko bagiye kwagura uwo muryango ku buryo ngo bazajya bafasha abana batiga kubona ubushobozi bwo gusubira mu ishuri.
Ngo bazanasura ibitaro by’abarwayi bo mu mutwe biri i Ndera mu karere ka Gasabo.
Umwe mu bafashishijwe witwa Karangwa Ladislas w’imyaka 70, ashimira abana bo muri Victory avuga ko nta kabuza bazagira umugisha w’ubwenge, ubukire n’ubuzima bwiza.
Umunyamabanga wa Leta ushinzwe amashuri abanza n’ayisumbuye muri Ministeri y’uburezi, Isaac Munyakazi yashimiye abanyeshuri ba Victory.
Yahwituriye n’abandi banyeshuri bo mu gihugu kufata urugero kuri bo nabo bagafasha abatishoboye.
Ibitekerezo ( 2 )
Among day schools in Rwanda,I may prove that it is the best one.Barakurikirana cyane kuburyo utaterwa impungenge nuko umwana yiga ataha.Bafite sms system idashobora gukundira umwana kwikorera uko ashatse.Keep it up!
Long live Glory secondary school ahahoze ULK kacyiru,ntawe utakwishimira iyi initiative nabandi barebereho.Ndabakunze, narinsanzwe numva impinduka nziza cyane naho mugeze muri performance ariko noneho niboneye n’izindi zifatika.Bravo


text:
Kirehe- Minisiteri y’umuryango w’ibugu bya Afurika y’iburasirazuba yasobanuye ibyiza byo kujya muri uyu muryango
Kuri uyu wa 05 Kamena 2012 intumwa za Ministeri y’umuryango w’ibihugu by’Afurika y’Iburasirazuba (MINEAC) zagiriye uruzinduko mu karere ka Kirehe aho zaganiriye na bamwe mu bakozi ku More...
JCI Rwanda irateganya kwakira inama ya ba rwiyemezamiri n’abashoramari
Taliki ya 17 na 18 Gicurasi mu Rwana hazabera inama mpuzamahanga izahuza ba rwiyemezamirimo, abashoramari abayobozi hamwe n’abahanga mu gucunga ibigo bito n’ibiciriritse ku mugabane wa Afurika. Inama More...
U Rwanda rurerekana uburyo Afurika yakwihitiramo inzira y’iterambere – Tony Blair
Tony Blair aremeza ko kongera ireme ry’ubushobozi bwa gahunda zigamije guteza imbere igihugu, aribyo byagifasha kugera ku ntego z’ikinyagihumbi. Mu gitobo cya tariki 09/12/2011, Tony Blair yari umushyitsi More...


text:
1-Niba ufite ubwanwa jya wibuka kubwogosha buri gihe no kubugirira isuku. Wirindeko hazamo ibiheri. Wibuke kandi no kogosha umusatsi wawe neza.
2-Jya wita ku ruhu rwawe cyane cyane urwo mumaso. Wibuke koga mumaso buri uko ubonye akanya, nibinashoboka wogemo n’amazi ashyushye unisige amavuta. Ibi bizatuma uruhu rwawe rworoha cyane kandi ugire mu maso heza nk’ah’agahinja.
3-Ibuka guca inzara zawe buri gihe yaba izo ku ntoki n’izo ku mano. Kandi wibuke koza amenyo yawe no koza mukanwa.
4-Kora ibishoboka byose wambare imyenda ifite isuku hamwe n’inkweto, wirinde ko kumyambaro yawe hagaragara ikizinga, icyondo cyangwa ivumbi. Ushake uburyo wahumura neza nta cyuya.


text:
Guverinoma y’u Rwanda ikomeje guhangana no kugera ku ntego yo guhanga imirimo ibihumbi 200 buri mwaka mu gihe kuri ubu imirimo ihangwa igera ku bihumbi 146, hakaba hakiri icyuho cy’imirimo ibihumbi 54.
Leta ishingiye kuri iyi mibare yagaragajwe n’ubushakashatsi ku mibereho y’ingo mu Rwanda n’ishusho y’impinduka mu mibereho y’Umunyarwanda (EICV) bwa 2015, bukorwa n’Ikigo cy’Igihugu cy’Ibarurishamibare (NISR), yatangiye kongera ingamba ziharanira kunoza imirimo yamaze guhangwwa no kongera umuvuduko w’imishya ihangwa umunsi ku wundi.
Umuyobozi ushinzwe gukurikirana ishyirwa mu bikorwa rya gahunda ya NEP Kora Wigire ishamikiye kuri Minisiteri y’Abakozi ba Leta n’umurimo Ngaboka Francois, asobanura ko hari icyizere cy’uko Leta izagera ku ntego y’icyiciro cya kabiri cya gahunda y’imbaturabukungu nibura ko mu mwaka hajya hahangwa imirimo mishya ibihumbi 200.
Yemera ko koko ikibazo cy’ibura ry’akazi gihari ariko ko hari icyizere cyo kongera imirimo n’iyari isanzweho ikongererwa agaciro, bityo nayo ikabyazwamo indi.
Ati “Turimo gufasha urubyiruko kugirirwa icyizere rugakorana n’ibigo by’imari kugira ngo bashobore kubona inguzanyo biboroheye, ubu buri wese uzaba arangije kwiga imyuga akagira ikibazo cy’inguzanyo yo kubona ibikoresho azajya ajya muri Sacco yake inguzanyo itarenze ibihumbi 500 yishyure kimwe cya kabiri cyayo. Ibi ni mu rwego rwo gufasha abize imyuga barangizaga bagahura n’ikibazo cyo kubona igishoro.”
Yakomeje avuga ko hari n’uburyo batangiye binyuze muri gahunda ya NEP/Kora Wigire yo kongerera agaciro imirimo yari isanzwe ihari, ati “Nka hariya mu Gakinjiro ka Gisozi tugiye kubafasha tubahe Miliyoni 100 babone imashini yumisha imbaho bityo bihe agaciro ibyo bakora. Ibyo bizanatuma bigurwa cyane, kuko nk’ubu ujya kureba ugasanga umuntu yicaye ku ntebe yavuye Dubai n’ahandi nyamara yakabaye yicaye kuyakozwe n’Umunyarwanda, n’ayo mafaranga akaguma mu gihugu bityo bikanakomeza guha amahirwe abadafite akazi kukabona.”
Yakomeje ashimangira ko gahunda ya NEP Kora Wigire ireba ku mpande zose kugeza no ku bakarani, atanga urugero rw’abakorera mu isoko rya Kimironko mu mujyi wa Kigali bamaze kwigurira moto esheshatu.
Hari kandi n’abahoze ari inzererezi bagera kuri 220 bibumbiye muri koperative Koperative Imbaraga z’Igihugu bakaba bamaze kugera kuri byinshi babikwsha gutwara abagenzi kuri moto.
EICV yerekana ko mu mwaka wa 2006 kugeza mu 2010 imirimo mishya yahanzwe ingana n’ibihumbi 660 mu gihe kuva mu mwaka wa 2011 ukageza mu 2014 yageraga ku bihumbi 530.
Ubushakashatsi bwavuye muri iri barura bwagaragaje ko mu bize Kaminuza 14% badafite akazi, naho mu cyaro abadafite akazi bakaba bangana na 8.7%, mu gihe muri rusange mu gihugu hose igipimo cy’ubushomeri kiri kuri 2%.
Mukantwari Alvéra wo mu murenge wa Kagano mu karere ka Nyamasheke, ukorera imirimo y’ubudozi n’ububoshyi bw’imyenda n’imitako kuri site ya Rwesero ho mu karere ka Nyarugenge mu mujyi wa Kigali (...)
Bamwe mu bahinzi b’ibirayi mu murenge wa Bugeshi mu karere ka Rubavu, bavuga ko bahangayikishijwe n’ikibazo cy’isoko ry’umusaruro w’ibirayi ridahagije, kandi bejeje byinshi cyane. Aba bahinzi bavuga (...)
Ikigo cy’Igihugu gishinzwe kugenzura imikorere y’inzego zimwe z’imirimo ifitiye igihugu akamaro, RURA cyatangaje ibiciro bishya by’ibikomoka kuri peteroli biratangira kubahirizwa kuri uyu wa 4 (...)
Abatuye mu mirenge hafi ya yose igize ikibaya cya Bugarama bakomeje kuvuga ko izamuka ry’ibiciro by’ibiribwa rikabije, ndetse ubu rikaba rituma bamwe batabasha guhaha. Abaganiriye n’Imvaho Nshya (...)
Kayitesi Sophia, umuturage utuye mu mujyi wa Kigali ku Kicukiro, yabashije kwiteza imbere ahereye ku mafaranga y’u Rwanda 29,000 none ubu ageze ku rwego rwo kubaka mu mujyi wa Kigali inzu ijyanye (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Gicumbi – Gusinyana imihigo n’abakuru b’imidugudu ngo bibafasha gukorera ku ntego
Umunyamabanga nshingwabikorwa w’umurenge arimo asinyana n’umuybozi w’umudugudu Guhiga umihigo imbere y’inzego z’ubuyobozi ngo bifasha abayihize gukorera ku ntego no guhigura ibyo More...
Kanama: abayobozi b’imidugudu bahawe telefoni zizabafasha guhana amakuru k’umutekano
Mu murenge wa Kanama abayobozi b’imidugudu bahawe telefoni zigendanwa kugira ngo barusheho gahunda yo guhanahana amakuru kubirebana n’umutekano n’imibereho myiza. Iki kibazo cyo gutanga amakuru More...
Rubavu: abanyamuryango ba FPR barasabwa guteza imbere ibikorwa by’imidugudu
Inama yahuje abanyamuryango ba FPR Inkotanyi taliki ya 12 Gicurasi, 3013 mu karere ka Rubavu basanze bakwiye guteza imbere ibikorwa by’amajyambere ku rwego rw’imidugudu kugira ngo bishobore kugera More...
Rwanda | Kanama: abaturage biyubakiye ibiro by’utugari bakoresheje umuganda
Guverineri Celestin Kabahizi uyobora intara y’uburengerazuba Abaturage bo mu murenge wa Kanama akarere ka Rubavu bashimwa kuba bamaze kwiyubakira utugari dutanu mu tugari turindwi, bakoresheje imbaraga zabo More...
Rwanda | GISAGARA: AHATEGANYIJWE KUZUBAKWA UMUDUGUDU NTANGARUGERO HACIWE IMIHANDA
tariki ya 25 kanama,2012 mu gikorwa cy’umuganda usoza ukwezi cyabereye mu murenge wa Save, akagari ka Rwanza ku rwego rw’akarere, haciwe imihanda inyura mu bibanza byagenewe kuzubakwamo umudugudu More...
Rwanda | Kayonza: Kubaka ibiro by’abakuru b’imidugudu bizanoza serivisi abaturage bahabwa
Kubaka ibiro by’abakuru b’imidugudu bizatuma abaturage bahabwa serivisi zinoze kurusha uko byari bisanzwe nk’uko bitangazwa na bamwe mu batuye mu karere ka Kayonza. Mu murenge wa Rukara wo More...
Bugesera: Abayobozi b’inzego z’ibanze biyemeje kwita ku mihindagurikire y’ibihe
Abitabiriye ibiganiro Abayobozi b’inzego z’ibanze bo mu Karere ka Bugesera baratangaza ko bagiye gushyira mu ntego zabo gahunda y’iterambere barengera ibidukikije, bita no ku mihindagurikire More...
Nyanza: Abakuru b’imidugudu bahuguwe ku ruhare rwabo muri demokarasi
Higiro Solange, umukozi wa komisiyo y’igihugu y’amatora mu turere twa Nyanza na Ruhango avugana n’itangazamakuru tariki 30/05/2012  Tariki 30/05/2012 Komisiyo y’igihugu y’amatora More...
Kayonza: Abakuru b’imidugudu barasabwa gushyira abaturage mu byiciro uko bikwiye
Abayobozi b’imidugudu igize akarere ka Kayonza barasabwa gushyira abaturage mu byiciro uko bikwiye kugira ngo hagaragare ishusho nyayo y’uko abaturage bazafashwa muri gahunda y’ubudehe. Mu More...
Rulindo ibimbuririye utundi turere mu kumurika igitabo cy’ibarurishamibare ku mudugudu
Akarere ka Rulindo, kabaye akambere mu kuzana Igitabo cy’ibarurishamibare ku rwego rw’umudugudu, kagishyize ahagaragara tariki 18/04/2012, kikazajya kibika amakuru yose arebana n’ubuzima bwa More...


text:
Gatsibo bateguye inteko y’abaturage
taliki ya 17 Gicurasi, 2012, Akarere ka Gatsibo kateguye umunsi w’inteko y’akarere aho inzego zose kuva mumudugudu kugera ku karere zitabiriye inteko hagasuzumwa ibimaze kugerwaho mu karere no gutekereza iby’ More...
Ntituzakomeza kwihanganira abicanye muri Jenoside, nibahinduke tujyane mu iterambere-Guverineri Uwamariya
Guverineri Uwamariya Odetta uyobora Intara y’Iburasirazuba arahamagarira abantu bahemukiye igihugu bakagira uruhare mu kugisenya no kwica benshi mu bari kucyubaka guhindukira bagakora batizigamye mu kongera More...
Gakenke : Abayobozi b’inzego z’ibanze barasabwa kongera ingufu mu kwishyuza mitiweli
Abayobozi b’inzego z’ibanze barasabwa kongera imbaraga mu kwishyuza amafaranga y’ubwisungane magirirane mu kwivuza buzwi nka mitiweli. Ibyo babisabwe mu nama yateranye kuri uyu wa gatanu tariki More...
U Rwanda rurerekana uburyo Afurika yakwihitiramo inzira y’iterambere – Tony Blair
Tony Blair aremeza ko kongera ireme ry’ubushobozi bwa gahunda zigamije guteza imbere igihugu, aribyo byagifasha kugera ku ntego z’ikinyagihumbi. Mu gitobo cya tariki 09/12/2011, Tony Blair yari umushyitsi More...


text:
Abaheburayo 10:25 - Twe kwirengagiza guteranira hamwe nk’uko bamwe bajya bagira, ahubwo duhugurane kandi uko mubonye urya munsi wegera, mube ari ko murushaho kugenza mutyo. Bibiliya itubwira ko tugomba kujya mu rusengero kuramya Imana hamwe n’abandi bizera kandi tukigishwa Ijambo ry’Imana, ngo dukure mu Mwuka.
Nk’uko tumaze iminsi tubyiga, Itorero ryo mu myaka ya mbere ryari ryarimariye mu nyigisho z’Intumwa, mu busabane, gufatira ifunguro hamwe ndetse no gusenga.
Muri icyo gihe, nta nsengero zabagaho, ariko aho bahuriraga hose, abizera basabanaga n’abandi bizera no mu nyigisho z’ijambo ry’Imana. Ubundi kujya gusenga si “ikintu umuntu akora bimuvuyeho ubwe”; ni ubushake bw’Imana ku bizera. Mu gihe Itorero ryo mu minsi ya mbere, hari abari baratangiye akamenyero ko kudaterana n’abandi bizera, umwanditsi w’igitabo cy’Abaheburayo yarabakebuye ababwira ko ibyo atari byo. Dukeneye imbaraga guterana biduha. Kandi rero no kuba twegereje ibihe bya nyuma byari bikwiye kutwongerera umurava wo kujya guterana.
Dore zimwe mu mpamvu tugomba guterana:
Urusengero ni ahantu:
1) Abizera berekanira urukundo (1 Yohana 4:12), 2) Abizera bahumurizanya (Abaheburayo 3:13), 3) Abizera bashishikarizanya kwerekana urukundo no kugira imirimo myiza (Abaheburayo 10:24), 4) Abizera bafashanya (Abagalatiya 5:13), 5) Abizera bahugurana (Abaroma 15:14), 6) Abizera bubahana (Abaroma 12:10), 7) Abizera bagirana umuneza n’impuhwe (Abefeso 4:32).
Fidèle Masengo, Foursquare Church Kimironko masengof@yahoo.fr


text:
Umusore wo ku Kicukiro yarohamye mu Kivu yitaba Imana
Umusore w’imyaka 26 wo mu Murenge wa Masaka mu Karere ka Kicukiro yarohamye mu ikiyaga cya kivu ahita yitaba Imana.
Iyo mpanuka yabaye ahagana asaa cyenda z’umugoroba ku wa 05 Kamena 2016, ubwo uyu musore witwa Uwimana Africa yari ari koga hamwe na bagenzibe umunani hanyuma akaza kurohama.
Umunyamabanga Nshingwabikorwa w’Umurenge wa Kamembe, Gervais Ntivuguruzwa, avuga ko abari kumwe na nyakwigendera bagerageje kumufasha kugira ngo barebe ko bamurokora ariko ntibikunde.
Yagize ati “Yari agiye koga ari kumwe n’abandi basore bagenzi be umunani ariko we atabizi kuko yakoreshaga akajerekani, noneho kaza kumucika bagenzibe bagerageza kumutabara ariko biranga.”
Umurambo wa nyakwigendera ukimara kuboneka wahise ujyanwa mu Bitaro bya Gihundwe gukorerwa isuzuma ngo hemezwe icyamwishe.
Nyakwigendera Uwimana yari yaraje mu kazi aho yakoraga muri Company y’ubwubatsi ikora imirimo y’ubwubatsi mu bitaro bya Gihundwe.
Kubera ko impfu nk’izi zimaze iminsi zigaragara mu Kivu, Ubuyobozi bw’Umurenge wa Kamembe bugiye gufata ingamba zo gushyira ibyapa ku nkengero z’icyo kiyaga bibuza abaturage batazi koga kukishoramo.
Ibitekerezo ( 3 )
RIP . Musore mwiza ukuntu wahoranaga Umucyo ku maso no kumwenyura bya buri kanya. Wababaje benshi. Tuzahora tukwibuka
ndababaye cyane, duhombye urubyiruko ariko nakundi gusa imana imwakire mubayo kandi cyane cyane ndihanganishiriza umuryangowe
BIRABABAJE .Ishuri cg amahugurwa mubyo koga birakenewe .


text:
Abakristo benshi barwana n’ikibazo cyo gutanga icya cumi. Mu Matorero amwe n’amwe, basaba ibintu birenze urugero. Maze Abakristo benshi bakanga kubahiriza ibyo Bibiliya ibasaba gukora, byerekeye guha Uwiteka amaturo. Kandi gutanga icya cumi n’amaturo byagombye kuba igikorwa cyo kwishimira n’umugisha. Ariko ikibabaje, ni uko atari ko bimeze mw’Itorero ry’iki gihe.
Gutanga icya cumi ni inyigisho iri mu Isezerano rya Kera. Icya cumi cyari inshingano ku Bisirayeli bose kuko Itegeko ryabategeka gutanga mu rusengero icumi ku ijana ry’ibyo bejeje n’icumi ku ijana ku matungo boroye, (Abalewi 27:30; Kubara 18:26; Gutegekwa kwa Kabiri 14:24; 2 Ingoma 31:5). Mu by’ukuri, Itegeko ryo mu Isezerano rya Kera ryasabaga ibya cumi bitandukanye—icya cumi cy’Abalewi, icya cumi cyo gukoresha mu rusengero no mu minsi mikuru, n’icya cumi cyo gufasha abakene bo mu gihugu—byatumye rero umubare uzamuka ugera kuri 23.3 ku ijana. Bamwe basanga icya cumi cyo mu Isezerano rya Kera, cyari uburyo bwo gusoresha kugira ngo babonere abatambyi n’Abalewi ibyo bakenera byose mu muhango wo gutamba ibitambo.
Isezerano Rishya ryo ntaho ritegeka cyangwa ngo risabe Abakristo gushishikarira igikorwa cyo gutanga icya cumi gitegetswe mu Isezerano rya Kera. Isezerano Rishya nta na hamwe rivuga ko hari ijanisha ry’ibyo umuntu atunze, agomba gushyira iruhande, ahubwo rivuga gusa ko impano zigomba kuba “zifitanye isano n’ibyo umuntu atunze” (1 Abakorinto 16:2). Bamwe mu bayobozi b’Itorero rya Gikristo bavanye ijanisha ry’icumi ku ijana mu cya cumi kivugwa mw’Isezerano rya Kera, maze iryo janisha barihindura “igipimo ntarengwa cyo hasi”, biyemeje gusaba Abakristo gutanga.
Isezerano Rishya rigaragaza gusa akamaro n’inyungu zo gutanga. Tugomba rero gutanga nk’uko dushoboye. Rimwe na rimwe, ibyo bisobanuye ko dushobora gutanga ibirenze icumi ku ijana; cyangwa se gutanga ibiri mu nsi y’icumi kw’ijana. Byose bigomba guturuka ku bushobozi bwa buri Mukristo cyangwa se bigaterwa n’ibyo Itorero rikeneye. N’uko rero, buri Mukristo agomba gusenga nta gucogora no gusaba Imana ubwenge bwo kumushoboza kugira uruhare mu gutanga icya cumi no kumenya icyo agomba gutanga uko kingana (Yakobo 1:5). Ariko ikiruta byose, n’uko ibya cumi byose n’amaturo bigomba gutanganwa umutima ukunze no guharanira guhimbaza Imana ndetse n’umugambi wo gukorera umubiri wa Kristo. “Umuntu wese atange nk’uko agambiriye mu mutima we, atinuba kandi adahatwa, kuko Imana ikunda utanga anezerewe” (2 Abakorinto 9:7).
Gotquestions.org


text:
Abantu basaga 10,000 bakoze imyiyerekano bise iyo kwerekana icyubahiro cya Kristo mu gihugu cy’Ubufaransa muri gahunda yiswe ‘’Marché pour Jésus’’, igikorwa cyabereye mu mijyi 8 mu mpera z’icyumweru gishize. Aba barimo 5,000 bo mu mujyi mukuru wa Paris bazengurukanaga ibitambaro byanditseho amagambo ashimangira ibyishimo bahabwa no kuba barizeye Yesu Kristo.
InfoChretienne yatangaje ko Vincent, umunyamakuru wa Top Chretien yavuze ko muri iyi myiyerekano hanajemo amakamyo 6 yagendaga avuza urusaku agabanyije mu matsinda atandukanye y’abiyerekanaga, indirimbo ndetse n’imbyino zitandukanye, aho bagiraga bati ‘’ turaririmba kubw’icyubahiro cya Yesu.’’
Abakristo baba babukereye kwamamaza ibyo bemera nta pfunwe
Abitabiriye iki gikorwa bashimira cyane umuyobozi w’umujyi wa Paris, Polisi y’igihugu, ariko cyane cyane bagashimira Umwami Yesu wabahaye uyu munsi.
Undi mujyi wabereyemo iyi myiyerekano ni Alsace, aho abantu 900 barimo abakiri bato, imiryango n’abana babo bakoze urugendo nabo nk’uru. Aba nabo bagendaga baririmba mu matsinda aho bavugaga gukomera kwa Yesu bagira bati ‘’ Ntawabasha kurondora uko Imana ihambaye’’, ibi ariko babikoraga ari nako basengera abayobozi mu nzego zitandukanye.
Iyi myiyerekano iba muri gahunda yiswe ‘’ ’Marché pour Jésus’’ yatangiye mu mwaka w’2001, ikaba ari ngarukamwaka. Ni gahunda yatangijwe mu rwego rwo gushishikariza abakristo mu gace runaka bashobora kwiyegeranya bagakora urugendo runaka mu mihanda itandukanye bagamije kumenyekanisha Kristo bizeye.


text:
ven.
27
mai
2011
ISOMO RYA MBERE
lgitabo cy’Ibyakozwe n’Intumwa (Intu 18, 9-18)
Bari i Korinti, 9ijoro rimwe Nyagasani abonekera Pawulo aramubwira ati « Witinya, ahubwo komeza uvuge ntuceceke ! 10Ndi kumwe nawe kandi nta n’umwe uzahangara kukugirira nabi, kuko abantu benshi muri uyu mugi ari abanjye. » 11Pawulo amarana na bo umwaka urnwe n’amezi atandatu, abigisha ijambo ry’Imana.
12Mu gihe Galiyo yatwaraga Akaya, Abayahudi bahuza umugambi wo gufata Pawulo bamujyana mu rukiko, 13bamurega bagira bati « Uyu muntu yoshya abantu gusenga Imana ku buryo bunyuranyije n’Amategeko. » 14Pawulo ngo ajye kugira icyo avuga, Galiyo abwira Abayahudi ati « Bayahudi, iyo bujya kuba ubugome cyangwa ubugizi bwa nabi murega uyu muntu najyaga kubumva ; 15ariko ubwo ari impaka zerekeye ku nyigisho, ku mazina no ku mategeko yanyu bwite, nimubyirangirize ubwanyu. Jye sinshaka kuba umucamanza w’ibyo !» 16Nuko abirukana mu rukiko. 17Ubwo basumira Sositeni, umutware w’isengero, bamukubitira imbere y’urukiko ; ariko Galiyo ntiyabyitaho na busa. 18Pawulo yongera kumara igihe kirekire i Korinti, hanyuma asezera ku bavandimwe, afata ubwato ajya muri Siriya ari kumwe na Purisila na Akwila. Ageze i Kenkireya ariyogoshesha kubera umuhigo yari yarahize.
ZABURI (Zab 47 (46), 2-3, 4-5, 6-7)
Inyik/ Imana ni yo mwami w’isi yose.
Miryango mwese nimukome yombi,
musingize Imana mu rwamu rw’ibyishimo,
kuko Uhoraho, Umusumbabyose, ari Ruterabwoba,
akaba Umwami w’igihangange ku isi yose.
Atuyoborera imiryango, tukayihaka,
amahanga akayashyira munsi y’ibirenge byacu.
Adutoranyiriza umugabane udukwiye,
ukaba ishema rya Yakobo, inkoramutima ye.
Imana izamutse bayiha impundu,
Uhoraho azamutse avugirwa n’impanda.
Nimucurangire Uhoraho, nimucurange !
Nimucurangire Umwami wacu, nimucurange !
IBANGONDIRIMBO RIBANZIRIZA IVANJILI (Lk 24, 46)
Alleluya Alleluya.
Kristu yagombaga kubabara kandi akazuka mu bapfuye”
kugira ngo abone kwinjira mu ikuzo rye.
Alleluya.
IVANJILI
+ Yohani (Yh 16, 20-23°)
Muri icyo gihe, Yezu agiye kuva kuri iyi si ngo asange Se, abwira abigishwa be ati 20«Ndababwira ukuri koko : mwe muzarira ndetse muganye, ariko isi yo izishima. Mwe muzagira ishavu, ariko ishavu ryanyu rizabaviramo ibyishimo. 21Umugore iyo agiye kubyara arababara, kuko igihe cye kiba kigeze, ariko yamara kubyara umwana ntabe akibuka bwa bubabare, kubera ibyishimo by’uko havutse umuntu ku isi. 22Namwe ubu koko mufite ishavu, ariko nzongera mbabone maze imitima yanyu inezerwe ; kandi ibyishimo byanyu he kugira ubibavutsa. 23aUwo munsi kandi ntimuzongera kugira icyo mumbaza. »


text:
Duhe ibitekerezo
Urashaka gutanga ibitekerezo?twandikire kuri iranzinone@yahoo.fr/iranzinejo@gmail.com
Murakoze
Murakoze
samedi 1 janvier 2011
उमुगाबो न'उमुगोरे
Umugabo akunda ibitandukanye n’ibyo umugore akunda, umwe yifuza ko undi akora ibyo nawe akora, nyamara ntibishoboka. Gutegana amatwi bikagora.
}Umwe mu bashakanye atekereza ko mugenzi we nawe azitwara uko nawe yitwara
}Ukwezi kwa buki hamwe n’igihe cyo kurambagizanya birangira umugabo yita ku mugore cyane, ndetse n’umugore amwereka ko yishimiye cyane ibyo amukorera byose. Iyo bishize, agirango ntakimukunda!
}Iyo umugabo cyangwa umugore amaze kumenya aho atandukaniye na mugenzi we, cyane cyane mu byo bakunda n’ibyo banga, icyo gihe biba bitangiye kugenda neza.
}Umwe mu bashakanye atekereza ko mugenzi we nawe azitwara uko nawe yitwara
}Ukwezi kwa buki hamwe n’igihe cyo kurambagizanya birangira umugabo yita ku mugore cyane, ndetse n’umugore amwereka ko yishimiye cyane ibyo amukorera byose. Iyo bishize, agirango ntakimukunda!
}Iyo umugabo cyangwa umugore amaze kumenya aho atandukaniye na mugenzi we, cyane cyane mu byo bakunda n’ibyo banga, icyo gihe biba bitangiye kugenda neza.
Inscription à : Publier les commentaires (Atom)


text:
Igikuyu
Igikuyu cyangwa Ikikuyu (izina mu gikuyu : Gĩkũyũ ) ni ururimi rumwe mu zinini zo muri Kenya. Itegekongenga ISO 639-3 kik. Izindi zifite abantu benshi zo mu muryango w’Abantu ni Igikamba n'Ikiruya. Haba ni umuryango witwa Nilotiki urimo Ikimasayi, Kalenjini n’Ikijyaluwo. Igikuyu gisangiye ibintu byinshi n’ikinyarwanda kubera ko zombi ziva indimwe ariko na none hari na byinshi by'umwihariko zisangiye bitaboneka mu zindi. Ikizwi cyane ni itegeko rigenga imivugire y’ingombajwi ryitwa irya Dahl (Dahl's Law). Riraza kuboneka hepfo mu ngero ziza gutangwa.
Muri iyi nyandiko, ndibanda cyane ku magambo izi ndimi zombi zisangiye, imiterere y’amagambo hamwe n’amategeko agenga imivugire y’uru rurimi.


text:
Ubu buryo bushya bw’iyamamaza buhinzi bufite intego yo kunoza, gusakaza amakuru y’ubuhinzi umuhinzi abigizemo uruhare.
Biremamo amatsinda bakigira hamwe mu ishuri ry’umurima uko bahinga kinyamwuga, bagamije kuzamura umusaruro w’ibihingwa batoranyije bahisemo guhinga.
Batamuriza Louise umujyanama w’ubuhinzi avuga ko ibigori bateye mu kugerageza gahunda ya Twigire muhinzi babitezeho umusaruro mwinshi kuruta mbere bahinga mu kajagari.
Yagize ati «Nafashe akarima ka metero 5 kuri 5 nkurikiza amabwiriza baduhaye ubu mfite ibigori bishimishije.
Mbona rwose ntakongera guhingira mu kajagari nkurikije ikigori mbona ahongaho.»
Nyiranzoga Esperence nawe avuga ko Twigire muhinzi itaraza ngo yateraga imbuto nyinshi yajya gusarura akabona umusaruro muke ariko ubu akaba asigaye abona uhagije.
Ati« Mbere twigire muhinzi itaraza duhingisha umunwa umuntu yateraga indobo 2 akeza indobo 5 ariko ubu ushobora gutera ibikombe 5 agasarura ibiro 150.
Njyewe ngihingira mu akajagari sinarenzaga umufuka 1 w’ibishyimbo ariko ubu ntera indobo 1 nkeza imifuza 4.»
Usabyisa Wilbert umukozi w’ikigo cy’igihugu gishinzwe ubuhinzi n’ubworozi RAB, mu ntara y’uburengerazuba , ashima uburyo iyi gahunda igenda yumvikana mu bahinzi.
Ati «Iyi gahunda ikozwe nkuko yatekerejwe hari icyizere cy’uko abahinzi bazamukira rimwe bakagera ku musaruro bitezweho nabo bakiteza imbere. »
Mu karere ka Nyamasheke bamaze gukora uturima shuri 1600.
Mu imyaka ibiri iyi gahunda imaze, mukarere kose hahujwe amasite 1176 ateyeho ibigori, ibishyimbo, imyumbati soya nibindi. Ari ku ubuso bwa hegitari ibihumbi 35962
Ibitekerezo ( 2 )
Iyi gahunda ya TWIGIRE MUHINZI ni nziza kandi izafasha abahinzi kongera umusaruro babifashijwemo n’ abahinzi bagenzi babo
Ahubwo bahabwe amahugurwa bakomeze bongere umusaruro kandi bihaza mubiribwa batibagiwe no guhaza amasoko.
Nibyiza ubuhinzi ubworozi biragendana bigafasha igihugu ariko usanga bamwe babwiyama bakaza ikigari ngo niho haba amafaranga baribeshya cyane ubungubu amafaranga asigeye ava mubyaro nuko tutarabisobanukirwa umpakanya azindikire nyabugogo arebe imodoka zisohoka umugi wa kigari zijya muntara atekereze impamvu zisohoka mumugi zijya muntara ambire


text:
Mu kiganiro mbwirwa ruhame ku buhanuzi ADEPR yongeye kwihanangiriza abakura abantu imitima!
Ku uyu wa gatandatu tariki ya 10/10/2015, ku kicaro cya Kaminuza ya Telowojiya y’itorero rya ADEPR, kiri mu Gatenga habereye ikiganiro mbwirwa ruhame ku kamaro k’ubuhanuzi ku itorero ndetse n’igihugu, iki kiganiro cyateguwe n’iyi kaminuza ku bufatanye n’itorero rya ADEPR kigamije gutanga impanuro ku banyempano bo muri iri torero kugira ngo impano zabo zibashe gukoreshwa neza zigirire umumaro itorero n’igihugu.
Muri iki kiganiro umwe mu barimu b’iyi kaminuza watanze ikiganiro yagarutse ku mumaro w’ubuhanuzi mu itorero ndetse n’igihugu, ko iyo umuhanuzi yitwaye neza agakoresha impano ye neza byungura itorero n’igihugu, Yongeye kandi kwihanangiriza abahanuzi banezezwa no gukura imitima abantu ko Imana izabica, ariko bakibagirwa kubwira abantu ko Imana ari n’Imana y’imbabazi iyo bayigarukiye.
Umwalimu muri FATEK watanze ikiganiro ku kamaro k’ubuhanuzi mu itorero n’igihugu
Muri iki kiganiro kandi hongeye kwihangirirwa bamwe mu bahanuzi bacuruza impano bagamije kubona indamu.
Mu kiganiro n’itangazamakuru Umuvugizi wungirije w’itorero ADEPR Rev.Past Tom Rwagasana yavuze ko nyuma yo kubona ko impano zitandukanye by’umwihariko iy’ubuhanuzi zikorera mu kavuyo mu itorero, bifuje gutanga impuguro ku bahanuzi mu rwego rwo gufasha iyo mpano kugirira itorero n’igihugu akamaro.
Ati ’’ twifuza guhugura abahanuzi mu itorero ryacu kugira ngo impano zabo zibashe kugira umumaro aho gusenya itorero.’’
Rev.Past Tom amara impungenge ko batagamije gucecekesha abahanuzi
Rev.Past Tom akomeza avuga ko impuguro nk’izi zizakomeza guhabwa n’abandi bahanuzi hirya no hino mu gihugu.
Kubijyanye n’impungenge z’uko ibi biganiro byaba bigamije kuzimya impano mu itorero no gukumira ubuhanuzi, Umuvugizi wungirije abihakana yivuye inyuma kuko ingo iri torero ryemera ubuhanuzi, ariko kandi ku rundi ruhande asanga ku bwe nta muhanuzi ukwiye guterwa ubwoba ngo abure kuvuga ibyo yabwiwe n’Imana.
Abahanuzi n’abandi banyetorero bari babukereye mu kiganiro ku buhanuzi nubwo ubwitabire butari ku rwego rushimishije
Itorero rya ADEPR rimaze gutangiza ishuri ry’abahanuzi aho mu minsi ishize harangije abarenga 500, bahawe amasomo ku mikoreshereze ku buhanuzi n’akamaro kabwo mu itorero ndetse n’igihugu.
Turacyabegeranyiriza ibyaganiriwe ku buryo burambuye muri iki kiganiro mbwirwa ruhame, tuzabibagezaho vuba...........


text:
Bugesera: Abikorera basinyanye amasezerano y’ubufatanye n’akarere
Umuyobozi w’akarere n’uhagarariye abikorera nyuma yo gushyira umukono ku masezerano Abikorera bo mu karere ka Bugesera, basinyanye amasezerano y’imyaka ibiri n’ubuyobozi bw’akarere, More...
Gatsibo: Akarere karasaba ubufatanye n’abafatanyabikorwa mu kwesa imihigo
Ubuyobozi bw’Akarere ka Gatsibo bumurikira abafatanyabikorwa ibimaze kugerwaho Ubuyobozi bw’Akarere ka Gatsibo, buvuga ko hatabayeho ubufatanye n’abafatanyabikorwa, imihigo Akarere kaba karahize More...
Gatsibo: Abafatanyabikorwa b’Akarere barasabwa gutahiriza umugozi umwe
Umuyobozi w’Akarere ka Gatsibo mu biganiro n’abafatanyabikorwa b’Akarere Akarere ka Gatsibo karashishikariza abafatanyabikorwa bako gukorera hamwe barushaho gushyira mu bikorwa ibyo buri wese More...
Gatsibo: Umurenge wa Muhura ugeze kure ushyira mu bikorwa imihigo
Mu mihigo abatuye Umurenge wa muhura bamaze kumenya akamaro ko gukoresha biogaz Mu murenge wa Muhura, Akarere ka Gatsibo kuri uyu wa 6 Werurwe uyu mwaka wa 2014, hakozwe isuzuma ry’imihigo y’umwaka More...


text:
Dutandukanye iby’Imana n’ibihimbano
Kubaha Imana birahemba, ibyo bihembo bikaba ari imirimo cyangwa se gukora kw’Imana mu buzima bwacu. Niyo mpamvu, ibitangaza ari ingaruka z’ubuzima bwubaha Imana. Abashaka Imana n’imitima yabo yose baragororerwa kuko Imana ikurikiza amahame y’Ijambo ryayo, Ijambo ryayo ritubwira ko Imana igororera abayubaha.
#Ibihimbano
Simoni w’umukonikoni yari umuntu wari waratangaje (waremeje) abo mu gihe cye. Nuko aza guterwa ubwoba n’ibitangaza Mwuka Wera yakoraga, anyuze mu bigishwa ba Yesu.
Igihe cyose satani abonye Imana igiye gukora mu buryo bw’igitangaza, nawe ahita azana imbaraga z’ibihimbano, zigamije kuyobya abantu. Imbaraga zose nk’iza Simoni zitatwegereza Imana n’ubwiza bwayo ni imbaraga z’ibihimbano, n’imbaraga zitari iz’Imana.
Ubutumwa bw’ibinyoma bushuka abantu ko igihe cyose bari muri Yesu, nta mpamvu yo kwirushya no kwibabaza ukundi kuko turi mu gihe cy’Ubuntu, ni ubutumwa (inyigisho) bugaragara nkaho ari ubw’ukuri, ariko bugenda butwara abantu buhoro buhoro kure ya Kristo. Ubutumwa bwiza bw’ukuri bukangurira abantu kwikorera umusaraba wabo bagakurikira Kristo. Satani akoresha inyota n’inzara abantu bafite yo kubona ibitangaza; utifuza gutanga igiciro cyo gukiranuka kugira ngo ahazwe n’ibyo Imana yateganyirije abayizera akururwa n’ubutumwa buyobya kuko bwo nta kiguzi busaba.
#Agakiza katariko ka Simoni w’Umukonikoni
Biroroshye gukurikira umuntu nta guhindurwa guhari. Simoni yari umwe mu bari bakiriye agakiza. Agakiza ke ariko ntabwo kari ako gukurikira Yesu, kari gakurikiye inyungu yari kubikuramo (gukora ibitangaza nk’abigishwa ba Yesu), ndetse yashakaga no kwishyura amafaranga kugira ngo abigereho. Dukwiriye kwitonda; ibyo Imana iduha (impano, amafaranga, …) ntitubikoreshe tugura cyangwa dukandamiza abandi. Ntawagura impano z’Imana, kuko zibaye izigurwa, ntabwo zaba zikiri impano.
#byanditswe: Matayo 6:33 / Ibyakozwe n’Intumwa 8:5-25 / Guteg. 18:10-12 / 2Abakorinto 11:13-14 /Abagalatiya 1:6-9 / Abaroma 10:3/ Ibyahishuwe 2:9
Sr Pastor Liliose K. TAYI/Omega Church


text:
sam.
05
mai
2012
1. Kuri iki cyumweru cya V cya Pasika, incamake y’ubutumwa bw’amasomo tuzirikanaho turayisanga mu Isomo rya kabiri aho Yohani agira ati: “Twana twanjye, ntitugakundane mu magambo no ku rurimi, ahubwo mu bikorwa no mu kuri. Ni ibyo tuzamenyeraho ko turi ab’ukuri, maze tuzabonereho guhesha ituze umutima wacu imbere y’Imana; kuko n’aho umutima wacu waducira urubanza, tuzi ko Imana isumba kure umutima wacu, kandi ko ibona byose.” Ni amagambo akomeye kandi ahumuriza, atugaragariza ko turi mu biganza by’Imana, tukaba turi abayo twabaho twapfa. Twana twanjye: Ni ijambo ryuje urukundo n’impuhwe, n’ijambo rimara intimba n’ubwoba, ni ijambo ritugarurira icyizere iyo twumvise tugeze kure, twihebye. Ni Ijambo rihora riva mu munwa w’Imana idusaba kutagira ubwoba kuko turi kumwe nayo kandi ikaba itugenda imbere igihe cyose byatuyobeye. Yohani arabwira abari bamuteze amatwi aya magambo agira ngo abarinde kubona Imana nk’umucamanza udufatira ku ijambo cyangwa se nk’umucamanza utagira impuhwe. Imana ni Inyampuhwe n’Inyamababazi, yifuza ko twabimenya, bikajya mu mitima yacu kandi bikaduha gutuza no guturana mu mahoro na bagenzi bacu. Nibyo Yohani avuga agira ati: “nkoramutima zanjye, niba umutima wacu udafite icyo udushinja, dufite amizero yuzuye ku Mana, maze icyo dusabye cyose tukagihabwa, kuko dukurikiza amategeko yayo kandi tugakora ikiyinyura. Dore rero itegeko ry’Imana: ni uko twakwemera izira ry’Umwana wayo Yezu Kristu, kandi tugakundana nk’uko yabidutegetse.”
Ngayo amizero, ngiyo Inkuru nziza Yezu yatuzaniye: Mwigira ubwoba, ndi kumwe namwe iminsi yose kandi nta kizabankura mu biganza.
2. Yohani aratwibutsa ko turi mu Mana, tukaba tuyirimo kubushake bwayo kuko ariyo yahisemo mbere yacu kuza kuba muri twe ibana natwe. Nibyo Yezu atubwira mu Ivanjili agira ati “Nimube rero muri jyewe, nanjye mbe muri mwe. Uko ishami ridashobora kwera imbuto ku bwaryo ritari ku muzabibu, namwe ni ko mutakwera mutandimo. Jye ndi umuzabibu, mwe mukaba amashami. Uba rero muri jye, nanjye nkaba muri we, yera imbuto nyinshi.”
Yezu ati ninjye muzabibu w’ukuri: Arashaka kugaragaza ko hari n’indi mizabibu, ifite amababi n’amashami atoshye ariko ikaba ishobora kwera imbuto zisharira nk’uko Israheli yigeze kubako nk’uko tubibwirwa n’umuhanuzi Izayi ndetse bikagarukwaho n’umuhanuzi Yeremiya aho agira ati “Njye nari naraguteye nk’umuzabibu wera kandi wizihiye amaso. Waje kuba ute umuzabibu usharira, w’ikiburaburyo kandi utumva?”( 2,21).Yezu arifuza kuturinda kuba nk’uyu muzabibu, atubwira ko twe turi amashami amufasheho kugira ngo tubashe kwera imbuto, kugira ngo tubashe kuba abantu beza, baharanira icyiza kandi bakundana, kuko tutari kumwe na We ntacyo twashobora. Ati “Nimumbamo n’amagambo yanjye akababamo, muzasabe icyo muzashaka cyose muzagihabwa.” Aya magambo ya Yezu nta kindi yari akwiye kutuzanira uretse kumushimira ko yatugize utwana twe akunda kandi abungabunga amanywa n’ijoro.
3. Yezu arifuza ko twamubamo akatubamo, ntiyifuza ko twabaho twarumye nk’amashami yatemwe, arifuza ko amatembabuzi y’urukundo, y’ineza, y’impuhwe yatugeramo twe amashami maze akatugarurira ubuzima, tukabaho kandi tukabanira bose kukotwese duteye ku giti kimwe, Yezu Kristu.
Ignace w’i Antiyokiya ni we wandikiye abakristu b’i Tralli muri Aziya mu kinyejana cya II ati: “uririnde amashami matindi yera imbuto y’urupfu. Ayo mashami ntabwo ari ayo mu murima w’Imana. Iyo aza kuba amashami yatewe n’Imana yajyaga kuba nk’amashami y’umusaraba maze imbuto zayo ntizihungabanywe n’ibihita.”Imana nihabwe ikuzo.
P. Jean Damascène MUGIRANEZA


text:
Perezida w’u Rwanda Paul Kagame yavuze ko umuyoboro mugari wa interineti (Broadband) utabasha gukemura ibibazo byose byugarije isi, ariko ko wabasha gukuraho bimwe mu bituma iterambere isi ikeneye bitagerwaho.
Perezida Kagame yabitangaje kuri iki Cyumweru ubwo yayoboraga inama ya Komisiyo y’Umurongo mugari wa interineti mu iterambere rirambye yabereye i New York ahatangirira Inteko Rusange ya 71 y’Umuryango w’Abibumbye.
Yasabye abayobozi b’ibihugu bikiri mu nzira y’amajyambere gukoresha ingufu kugira ngo bagere ku iterambere ry’ikoranabuhanga mu bihugu byabo.
Perezida Kagame yavuze ko intego isi ifite zitanga amahirwe yo kudatanga interineti mu baturage ngo barekere aho, ahubwo iyo interineti ikabafasha gutera imbere no guhanga udushya.
Yakomeje avuga ko interineti itabasha gukemura ibibazo byose by’isi, gusa ngo yafasha mu gukuraho ibituma iterambere ritagerwaho.
Ati “Umurongo mugari wa interineti ntiwabasha gukemura ibibazo byose isi ifite, ariko yateza imbere iterambere mu kurenga ibituma iterambere rusange ritagerwaho.”
Kuva tariki ya 19 kugeza 21 Ukwakira uyu mwaka, mu Rwanda ahazabera inama ya Transform Africa.Perezida Kagame yasabye bagize Komisiyo y’umuyoboro mugari wa interineti kuzitabira iyo nama, igamije guteza imbere Afurika binyuze mu ikoranabuhanga.
Umunyamabanga Mukuru wa ONU Ban Ki Moon yashimye akazi gakomeye kakozwe na Komisiyo y’Umurongo mugari wa iNterinerti, avuga ko bakoze ibirenze ibyo yatekerezaga.
Yagize ati “Ibikorwa Komisiyo yakoze birenze ibyo nari niteze.Biragaragara ko iterambere rirambye rishoboka mu gihe ikoranabuhanga cyane cyane imirongo migari ya interineti yashyirwaho.”
Raporo ya ’Ikigo Mpuzamahanga cy’Ikoranabuhanga mu Itumanaho (ITU) yagaragaje ko mu mpera za 2016 abaturage miliyari 3.5 bazaba bakoresha interineti, bavuye kuri miliyari 3.2.
Kuri ubu mu bihugu 91 abaturage bagera kuri 50 % bakoresha interineti, bavuye ku bihugu 79 muri 2015.
Perezida Kagame na bamwe mu bagize Komisiyo y’umurongo mugari wa Interineti


text:
Petero ati: Umubaze uwo avuze uwariwe.
Yohana 13: 21-25. Yesu amaze kuvuga atyo, ahagarika umutima arahamya ati: “ n’ukuri ni ukuri, ndababwira ko umwe muri mwe ari bungambanire.”Abigishwa bararebana, kuko batari bazi uwo avuze uwo ari we.Hariho umwe mu bigishwa be wari wiseguye igituza cya Yesu bafungura. Uwo ni wawundi Yesu yakundaga. Simoni Petero aramurembuza aramubaza ati : “umubaze uwo avuze uwariwe”.Uwo ahengamira inyuma aho yari ari mu gituza cya Yesu, aramubaza ati: “ Databuja ni nde?”
Umwanditsi w’iki gitabo cy’ubutumwa bwiza dusomye, niwe uwo wari uryamye mu gituza cya Yesu. Usomye Mat 26:20-25, Mariko 14:17-21, Luka 22: 21-23, ubona ko nabo bari banditse kuri iyo nkuru y’ igihe Yesu yari agezemo ariko bo ntibabyanditse nka Yohana bitewe n’uko babibonye. Ntabwo bagaragaza ko Yesu avuga ayo magambo yahagaritse umutima.Kuki Yohana avuga ko yahagaritse umutima?
Twabonye ko Yohana Atari yicaye nk’abandi mu gihe bari barimo gufungura.We, ngo yari yiseguye igituza cya Yesu. Umutima uba mu gituza.Birashoboka ko Yesu avuga ko hari uri bumugambanire bose babyumvise ariko kuri Yohana habaho akarusho kuko ugutwi kwe kwari hafi aho umutima wa Yesu watereraga.Yumvise ikintu kidasanzwe kibereye mu gituza cya Yesu abuze uko abisobanura ati amaze kuvuga atyo ahagarika umutima cyane. Yaracyumvise gusa ntituzi uko byari bimeze.
Wari umwanya udasanzwe kuko n’abandi batinye kubaza, Petero nawe abaye intwari yo kubaza atuma Yohana da! Ati ndabona amazi Atari yayandi tubarize wowe uri aho hafi!!! Kenshi iyo umuntu akoze icyaha cyangwa ikindi kintu kibabaza Umwami Yesu (aba amugambaniye), Yesu ahagarika umutima, Uwo muntu ntiyongera kumwumva, aba kure ye, ntiyumva imirindi ya Yesu twagereranya n’ugutera kw’umutima we, Ubuntu bw’Imana bumuba kure.Cyane Iyo bigeze bagirana ubusabane hanyuma agasubira inyuma agakora ibyaha by’ubusambanyi cyangwa ibindi byangwa n’Imana, wa munezero wa kera urashira agahorana ubwoba, akumva hari ahantu yari ari atakiri. Nta handi, mbere wari mu gituza cya Yesu wumva uko umutima we utera, none shwi!
Garuka Rero niba utakimwumva, wihane arakubabarira, wongere wiryamire mu gituza cye.Waba waragiye kure? Garuka Yesu aragukunda kandi yiteguye kuguha umugisha.Impamvu Yohana yamenye amakuru y’umutima wa Yesu, n’uko yari ahegereye kandi byagiriye umumaro bagenzi be, arababariza ndetse n’uwari afite gahunda y’akagambane yumviraho nubwo atihannye.N’uguma hafi ya Yesu bizagirira umumaro wowe, abawe, inshuti zawe, abana bawe, n’igihugu.Imana ibahe umugisha.


text:
Aug 23, 2016 admin Ibiterane 0
Nyuma yuko igiterane Harvest Africa cyatanze umusaruro udasanzwe mu mwaka wa 2015, kuri ubu kigiye kongera kubaho. Abakitabiriy ku nshuro ya mbere, bemeza ko ari kimwe mu biterane birmo guhindura ubuzima n’imibereho ya Gikristo kuri bo, ahanini bitewe n’ibyo bakiboneramo byaba ijambo ry’Imana ndetse n’ibitangaza Imana ikorera ku mugaragaro ku buryo burenze uko umuntu yabisobanura.
Apotre Nkurunziza Francois uyobora Itorero Bethel mu Rwanda no hanze yarwo, niwe ukuriye ihuriro Africa Harvest Apostolic Network rihuriwemo n’abakozi b’Imana babarizwa ku mugabane wa Africa, akaba ari nawe wagize iyerekwa ryo guhuza imbaraga nk’abakozi b’Imana baba kuri uyu mugabae mu rwego rwo kugira ngo bahindure ibintu byinshi bikomeje kuyobya no kwangiza iyi si dutuye”
Efeso 4:1“Hari Imana imwe, umwuka umwe n’umubatizo umwe, kandi Itorero rikwiriye guhagarara ku rufatiro rw’intumw n’abahanuzi”
Avuga ko Abanyafurika bafite inshingano zo Umurage (Ishema) bibwe bityo ngo bakaba bagomba kwita ku isano n’ubumwe bafitanye bagashyira hamwe bubaka Itorero rya Kristo.
Mu kiganiro yagiranye n’abanyamakuru, Ap.Nkurunziza yasobanuye ko iki gikorwa kimaze kumvwa n’abanyarwanda benshi kandi ko n’abashumba batari bake baturuka mu yandi matorero hano mu Rwanda batangiye kukigira icyabo dore ko kuri iyi nshuro bazakitabira ari benshi. Yongeyeho ko mu rwego rwo kwibutsa Imana ndetse no kuyisaba gukiza u Rwanda na Africa muri rusange, bazajya aho ububyutse bwatangiriye mu Rwanda hitwa I Gahini, bahagamagara Imana kuko ngo yigeze kuhakorera imirimo n’ibitangaza mu gihe cy’ububyutse bwahanyuze mu mwaka wa 1930.
“Ubwo nigaga mu gihugu cy’ubufaransa mu kwaka wa 1993, naje gutungurwa no kubona igitabo cyari cyanditsemo amateka yububyutse bw’Itorero mu Rwanda. Nibajije impamvu amahanga ariyo agomba kutubikira amateka, bituma ngomba kujya I Gahini nkajya guhamagara Imana kugira ngo yongere icane cya gicaniro gikomereze no mu bihubu bya kure.”
Muri iki giterane kizatangira tariki ya 12 kugeza kuya 19 Kanama 2016 kuri bikazatangirira ku itorero Bethel I Remera ariko kuva tariki ya 16-18 bikazimukira I Remera kuri Petit Stade ku masaha y’umugoroba, ngo aha hazaba hari abakozi b’Imana bagera kuri 70 bayoboye amatorero atangikanye bazaba baturutse mu bihugu bigera kuri 11 byo muri Africa ndetse no hanze yayo.
Yavuze ko biteganijwe ko aba bakozi b’Imana bazigisha ijambo rikiza imitima ndetse bakanasengera abarwayi ku buryo benshi bazahabohokera.
Madamu Kakuze Agnes usengera muri ADEPR, ni umwe mu bakiriye muri iki giterane ubwo yari arwaye indwara yari yarayobewe n’abaganga dore ko yari amaze ibyumweru 3 byose asiragira hirya no hino mu butaro, ariko ngo yaje kumva ko abakozi b’Imana basengeraga abantu kuri Petit Stade I Remera barimo Ap.Kakobe wari wavuye muri Tanzaniya maze ajyayo baramusengera akirira mu maso y’ibihumbi by’abantu ku buryo abo mu muryango we babanje kubishidikanyaho dore ko bari bamuzanye bamutwaye ku buriri bwe (Matelas) Kakuze yabwiye abanyamakuru ko nyuma yo kuva mu giterane akize, yasubiye kwa mu ganga bagakora ibiamini byose bagasanga ari muzima, kuri ubu akaba arimo guhamya imbaraga z’Imana.
Turakomeza kubakurikiranira hafi iby’iki giterane.
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
Kuri uyu wa gatatu tariki 7 Nzeri 2016, Umuyobozi w’Ikigo cy’igihugu gishinzwe guteza imbere Ubumenyingiro (WDA) Jerome Gasana n’umuyobozi w’iterambere ry’ishoramari muri Rushmore, Dr Priya Ramluggun-Essoo, bashyize umukono ku masezerano y’imikoranire.
Gasana yavuze ko ari igisubizo ku ngufu nyishi u Rwanda rumaze iminsi rukoresha mu gushishikariza abikorera kuhashora imari. Avuga ko kandi byerekana uburyo amahanga yishimira ibyo u Rwanda rurimo gukora cyane cyane mu burezi.
Yagize ati “Twumvikanye ko mu myaka itatu bazaba bubatse kaminuza yabo ariko mu gihe kitarambiranye bazashaka aho baba bakodesha kuko ishuri ryabo rizatangira mu ntangiriro z’umwaka utaha.”
Yongeraho ko izi miliyari 4.8Frw ari izo bazaba batangiranye, bakazashora imali ifatika mu myaka ibiri izakurikiraho kuko bazaba barimo kubaka inzu bazakoreramo.
Dr Ramluggun-Essoo yavuze ko abaziga muri iri shuri bazahakura ubumenyi buhagije, buzabashyira ku isoko ry’umurimo.
Ati “Tuzigisha abanyeshuri bazasohoka bakenewe ku isoko ry’umurimo kandi bashobora no kwihangira imirimo ubwabo bakaba baha akazi abandi kuko tuzabigisha ibintu bitandukanye biri ku rwego mpuzamahanga.”
Kaminuza ya Rushmore isanzwe ikorera muri Ile Maurice kuva 2002 yigisha imyuga. Ije mu Rwanda kubera ubushake rufite bwo guteza imbere imyuga ndetse no mu rwego rwo gutangira kugaba amashami muri Afurika.
Iyi kaminuza ngo yiteguye gutangirana n’abanyeshuri bari hagati ya 600 na 800, bakazagenda biyongera buhoro buhoro.


text:
sam.
24
sept.
2011
ISOMO RYA MBERE
Igitabo cy’Ibyahishuriwe Yohani Intumwa (Hish 12, 7-12a)
Mu ijuru intambara irarota : Mikayeli n’abamalayika be barwana na cya Kiyoka ; na cyo kirabarwanya hamwe n’abamalayika bacyo, 8ariko ntibabasha gutsinda, kandi ntibongera ukundi kugira umwanya wabo mu ijuru. 9Cya Kiyoka nyamunini kirahananturwa : ya Nzoka ya kera na kare, ari yo bita « Sekibi na Sekinyoma », wa wundi uyobya isi yose. Nuko gihananturirwa ku isi hamwe n’abamalayika bacyo. 10Hanyuma numva ijwi riranguruye rituruka mu ijuru riti « Ngiki igihe cy’ubucunguzi kirageze, igihe cy’ububasha n’ubwami by’Imana yacu, n’ubutegetsi bwa Kristu wayo : kuko Kareganyi wahoraga arega abavandimwe bacu ku Mana yacu amanywa n’ijoro, ahanantuwe. 11Nyamara bo bamutsindishije amaraso ya Ntama n’ijambo babereye abahamya. Bemeye guhara amagara yabo kugeza ku rupfu. 12aKubera iyo mpamvu, ijuru niryishime, namwe abarituye munezerwe !»
ZABURI (Zab 138 (137), 1-2a, 2bc-3, 4-5)
Inyik/ Uhoraho, nzakuririmbira imbere y’ab’ijuru bose.
Uhoraho, ndakogeza n’umutima wanjye wose,
ndakuririmbira imbere y’ab’ijuru bose.
Mpfukamye nerekeye Ingoro yawe ntagatifu.
Ndogeza izina ryawe kubera impuhwe zawe n’ubudahemuka bwawe,
kuko warangije amasezerano yawe,
bigatuma ubwamamare bwawe burushaho kugaragara.
Umunsi nagutakiye waranyumvise,
maze urampumuriza, unyongerera imbaraga.
Uhoraho, abami bo ku isi bose bazagusingiza,
kuko bumvise amasezerano wivugiye.
Bazarata inzira z’Uhoraho,
bavuga bati « Koko ikuzo ry’Uhoraho ntirigira urugero.»
IBANGONDIRIMBO RIBANZIRIZA IVANJILI (Dan 3, 58)
AIIeluya AIIeluya.
Bamalayika ba Nyagasani mwese, nimusingize Nyagasani,
nimumuririmbe kandi mumurate iteka ryose.
Alleluya.
IVANJILI
+ Yohani (Yh 1, 47-51)
Muri icyo gihe, 47Yezu abonye Natanayeli aje amugana, aravuga ati « Dore Umuyisraheli w’ukuri utarangwaho uburyarya.» 48Natanayeli aramubwira ati « Unzi ute ? » Yezu aramusubiza ati « Filipo ataraguhamagara, uri mu nsi y’igiti cy’umutini, nakubonaga. » 49Natanayeli aramusubiza ati « Rabbi, koko uri Umwana w’Imana, uri Umwami wa Israheli. » 50Yezu aramubwira ati « Wemejwe n’uko nkubwiye ngo nakubonye uri mu nsi y’umutini; uzabona ibitambutse ibyo ngibyo. » 51Arongera aramubwira ati « Ndakubwira ukuri koko : muzabona ijuru rikinguye n’abamalayika b’Imana bazamuka kandi bamanuka hejuru y’Umwana w’umuntu. »


text:
Ubwanditsi : Melissa Ikirezi yavutse mu muryango w’abana bane, aba ari we wenyine uvukana ubwandu bwa Virusi itera Sida. Yagize imyaka 11 ataramenya ko abana n’ubu bwandu. Nyuma y’aho abimenyeye ku myaka 12 yafashe icyemezo cyo kwiyakira no kugira intego mu buzima. Ibi ni byo anifuza ko byaranga urundi rubyiruko rwagize ibibazo nk’ibye. Ku myaka 20, Melisa arangwa n’umutima wo guharanira uburenganzira bwe n’ubw’abandi bameze nkawe, kurwanya akato n’ihohoterwa rikorerwa ababana na Virusi itera Sida ndetse no kumvisha urubyiruko ko kubana n’ubwandu atari iherezo ry’ubuzima. Kuri we kwigirira icyizere no guha icyerekezo ubuzima niyo ntego ikwiriye kubaranga.
Melissa yarangije amashuri yisumbuye afite amanota meza, ubu yiga I Nairobi muri Kenya muri Kaminuza yitwa USIU Africa (United States International University Africa).
Mu buhamya yitangira mu magambo ye bwite IGIHE yabakusanyirije, hakubiyemo ibibazo yahuye nabyo n’uko yabashije kubivamo ndetse n’inama ku rubyiruko cyane cyane urubana na Virus itera SIDA
Ndi Umunyarwandakazi wavukiye mu muryango wishimye w’umugabo w’intwari n’umugore mwiza. Bari bafite abana 3 b’abakobwa beza nka mama wabo kandi bazi ubwenge nka se. Papa wabo yari umugabo utifuzaga ko hari ikibi cyagera ku bana be, agahana abana be igihe hari aho bateshutse. Ese utekereza ko ibi byishimo byabayeho iteka ?
Oya ! Nyuma y’igihe mama yaje gusama indi nda y’umwana w’umuhungu. Aya yari amakuru meza ku muryango, igihe kigeze ngo agahungu keza kavuke, kapfuye mbere y’uko kagera ku Isi. Ibi si byo byabaye gusa kuko mama yahise abura ubwenge ajya muri koma iminsi itatu. Abaganga bafashe icyemezo cyo kumutera amaraso kuko yari yatakaje menshi cyane, bagerageza gukiza ubuzima bwe. Gusa iki cyemezo nticyari cyiza kuko byazanye ibibazo byinshi mu muryango. Wakwibaza uti ese ibyo bibazo ni ibihe ?
Muri icyo gihe serivisi z’ubuvuzi zari zikennye cyane, ntabwo banapimaga byibuze amaraso bagiye gutera umuntu, ubukangurambaga kuri SIDA nabwo bwari hasi cyane. Aho rero niho mama yakuye kwandura Virusi itera SIDA, ntiyari azi ibiri kuba ni uko nawe yanduza umugabo we. Abantu batangiye kujya bavuga ibya SIDA, mama aza kujya kwipimisha SIDA kuko yari amaze kumenya ko yandurira mu guhura kw’amaraso kandi azi ko yahawe amaraso kenshi. Mama yifuzaga ko umuryango we wagira ubuzima bwiza. Muganga yaje kumubwira ko yanduye ndetse amugira inama yo kuzana umugabo we ngo nawe yipimishe. Papa nawe yari yaramaze kwandura Virusi itera SIDA, ku bw’amahirwe abana 3 bari bafite bose bari bazima.
Hanyuma se njye ndaza nte muri iyi nkuru ?
Kuva ubwo rero bafashe icyemezo cyo kutazongera kubyara undi mwana kugirango barinde abandi bana kuba bavukana ubwandu. Gusa nyuma y’igihe, byabaye nk’ibitangaza. Mama yatangiye kumva ibimenyetso bidasanzwe, agiye kwa muganga asanga atwite umwana. Abibwiye umugabo we ntibyamushimishije ariko bafata umwanzuro wo gukora uko bashoboye kose ngo barinde uwo mwana.
Ibi byose ubwo byabaga hari hakiri mu 1993. Nyuma y’amezi nk’ane, ibyabaye mu Rwanda mwese murabizi ; Jenoside yakorewe abatutsi. Umuryango mvukamo nawo wabarirwaga mu gice cy’abatutsi bahigwaga, bivuze ngo twari ku rutonde rw’abagombaga gupfa. Ku bw’Imana iwacu babashije guhungira muri Repubulika Iharanira Demokarasi ya Congo. Muri ayo makuba yose mama ntiyari agishoboye kurinda wa mwana we, umukino wari wahindutse. Yashoboraga byibuze kumurinda gupfa. Ku itariki ya 29 Kanama 1994 abyara umwana mwiza w’umukobwa, ari we njye.
Ubwo umutekano wari wongeye kugaruka mu gihugu cyacu, iwacu bagarutse mu Rwanda. Nyuma y’umwaka umwe gusa papa yari asubiye mu kazi mama nawe ajya gukora muri UNDP, umuryango wongeye gutekana.
Mama yafashe icyemezo cyo kujya kumpimisha Virusi itera SIDA, igisubizo cya muganga cyaje kigaragaza ko umwana yanduye. Kuva icyo gihe mama yahise ahinduka undi muntu atangira ubuvugizi ku bantu b’inzirakarengane atitaye ku cyo bazira. Atangira kwita by’umwihariko ku mwana we wari waravukanye ubwandu.
Nyuma y’igihe gito papa yahise yita Imana azize SIDA. Mama ntiyigeze arihingutsa ngo agire uwo abwira icyo data yazize kuko muri icyo gihe iyo wagiraga uwo ubwira uko uhagaze washoboraga guhita utabwa, ukaba igicibwa muri sosiyete. Ntabwo byari byoroheye mama gukomera kuri iryo banga rikomeye no kwita ku muryango wenyine. Bamwe mu muryango batangiye kubimenya.
Ku itariki ya 29 Gicurasi mu 2001, Mama nawe yaje kwitaba Imana. Icyo gihe njye nari mfite imyaka 6 n’igice. Bakuru banjye batatu, umwe yari afite imyaka 18, undi 16, undi 15. Icyo gihe njye nta na kimwe nari nzi mu byari biri kuba yewe sinari nzi n’uko mpagaze. Nabwirwaga ko mama yazize maraliya. Mukuru wanjye ubwo niwe wagombaga kunyitaho. Ibi ntibyari bimworoheye ku myaka 18. Icyifuzo cya nyuma cya mama cyari uko mama wacu (umuvandimwe wa mama) yazatwitaho.
Ntabwo namaranye igihe na bakuru banjye kuko bigaga baba ku ishuri. Barangije amashuri yisumbuye bajya kwiga mu mahanga njye nsigarana na mama wacu imyaka igera kuri 5.
Nababazwaga n’uko ntari muzi neza, ariko yakundaga kumbwira ko ngomba kuba uwo nifuza kuba we kandi ko ngomba kujya nita ku bandi mbere yo kwiyitaho kuko abantu bagirwa n’abandi. Ibyo narabizirikanye mu bwana bwanjye.
Kubera kuba hamwe n’abandi bana, naje kuvumbura ko nshobora gukina ikinamico. Iyo byageraga ku gukina ikinamico zishishikariza bantu kwirinda SIDA narabikundaga cyane. Rimwe umwe mu nshuti zanjye yaje kumbaza niba narigeze nipimisha Virusi itera SIDA. Ubwo namubwiraga ko ntigeze nipimisha yahise ambwira anyishongoraho ko ibyo umuntu akunda gukina akenshi bimukurikirana. Kuva ubwo natangiye kugira ubwoba.
Nafashe umwanzuro ukomeye cyane wo kujya kwipimisha ntawe natse uruhushya. Basabaga amafaranga yo gukorera icyo kizamini, ikindi ntabwo nari nujuje imyaka 18, bansaba ko ngomba kuza mperekejwe n’ababyeyi. Nahisemo kubibwira mukuru wanjye, gusa anyima uruhushya ambwira ko azanyemerera ningira imyaka 15. Ubwo nari mfite 11 gusa. Kuva ubwo natangiye gutekereza ko hari ikintu kibi bari kumpisha.
Mama wacu yari afite amafaranga menshi, akampa buri kintu cyose nshaka. Nyuma y’umwaka umwe banyemereye kujya kwipimisha. Ku bw’amahirwe make basanga naranduye. Sinzibagirwa umunsi nahabwaga ibisubizo, ubwo muganga yambazaga niba naba nzi aho nakuye ubwandu. Namusubije ko ntahazi ariko ko ntekereza ko naba narabukuye kuri mama. Mamawacu yashatse guhishira iryo banga rikomeye rya Papa na Mama ahita ambaza yihuze niba nta muhungu naryamanye na we mbere y’uko nipimisha. Namubwiye ko ntawe, akomeza kuntota ngo hato ntagira icyo mubaza.
Nyuma yo kumenya uko mpagaze natangiye kwibaza ku hazaza hanjye ; niba nzashaka nkabona umugabo mwiza n’urubyaro. Ntangira gufata ibinini bigabanya ubukana byitwa “Anti-Retroviral”, namaze umwaka wose nibaza ibibazo amagana. Natekereje ko nshobora kureka iyo miti wenda nkarwara ngahita nipfira kuko n’ubundi nta buzima numvaga mfite.
Ariko se kuki natekerezaga ko napfa nkavaho ?
Impamvu natekerezaga gutyo ni uko nta muntu nagiraga wo kubwira agahinda kanjye. Nabonaga uko iminsi ishira ngenda mba ikibazo, nkumva byaba byiza ko izina ryanjye risibwa mu mazina y’abariho. Natekerezaga ko ntari nk’abandi bana b’abakobwa, ko nta muhungu ushobora kungira umukunzi we kubera ko ndwaye SIDA, numvaga ko nta n’undi mwana tungana ufite ikibazo nk’icyanjye.
Icyo nakoze, nahagaritse gufata imiti, umwaka wa 2007 wose nawumaze ndwaye. Wari wo mwaka wanjye wa mbere mu mashuri yisumbuye. Ibi byatumye nsibira mu ishuri.
Ibindi bibazo nahuye nabyo byari ukwiyumva ko ntandukanye n’abandi. N’ubwo nageragezaga gukina n’abandi, kumva ko ntameze nkabo byabaga bindi mu mutima nageragezaga no kubyirengagiza nkumva ko nibeshya.
Buri gihe nahoraga nsenga nkatakira Imana nti “Mana kuki waretse ibi byose bimbaho, ukanantwara mama ariwe wari kunyitaho ?” Kuva ubwo ntagira kwanga Imana ndetse wanambwira ngo tujye mu rusengero nkakubwira ko nta gahunda ngirana n’Imana. Numvaga Imana yikunda, ariko byari ukwishyira mu kato.
Umwe mu nshuti zanjye witwa Gladys yaje kumbwira ko ntacyo twakora ku hashize ariko ko ahashize hashobora kutwigisha byinshi. Kuva ubwo natangiye gutekereza ku buzima bwanjye bw’ahazaza. Ntangira kwibona mu bandi bana no kwiga kubaho ubuzima busanzwe. Nibwo naje gusabwa n’umuhungu ko twakundana bwa mbere mu buzima bwanjye maze ndamwemerera.
Gukundana n’umuhungu kandi mbana na virusi itera SIDA ; ese iki cyari icyemezo cyiza ?
Ku ruhande rwanjye numvaga binshimishije ariko abavandimwe banjye n’abandi ntibumvaga ko umuntu urwaye SIDA afite uburenganzira bwo gukunda akanakundwa. Ibi byaje no kugera ku muganga wankurikiranaga, ahita ambuza gukundana. Gusa ibyo ntacyo byabwiye.
Ubwo mama wacu yamenyaga ko ntigeze ntandukana n’umuhungu twakundanaga, yashakishije izindi nzira zo kudutandukanya. Yakoresheje indi nshuti yanjye ariko biba iby’ubusa. Nafashe icyemezo cyo kubwira umuhungu twakundanaga ukuri kuri njye. Gusa ntiyabyemeye yabigize urwenya, kuri we ngo icyo yari azi ni uko yankundaga gusa.
Bakomeje gushaka uko badutanya, kugeza babigezeho. Ngo nta burenganzira nari mfite bwo gukunda no gukundwa kandi ndwaye SIDA. Iri ni ihohotera kandi hari n’abandi bana bahura naryo. Kuva ubwo nafashe umwanzuro wo kutazigera nongera kugira umuntu n’umwe nkunda. Ku ishuri nigagagaho nari narabwiye umwe mu bana twiganaga iryo banga ryanjye nawe abibwira abandi bana, baranyanga ku buryo batashakaga no kumvugisha. Byari bingoye kubana n’abantu batankunda.
Namaraga igihe kinini ndi njyenyine ndira. Nagombaga gukora ikizamini gisoza icyiciro rusange cy’amashuri yisumbuye, ngikora neza ku bw’amahirwe ndagitsinda.
Ese agahinda no kwigunga natangiye kubisohokamo nte ?
Ubwo nari mu biruhuko ntegereje amanota, nahuye n’ikintu cyahinduye ubuzima bwanjye. Icyo cyari “Kigali Hope Association”, iri ni ishyirahamwe ryashinzwe n’abana bameze nkanjye. Iri shyirahamwe ryatangiriye muri Kaminuza yahoze yitwa KIST, ubu ni (UR College of Science and Technology) ritangizwa n’abana babana n’ubwandu bwa Virusi itera SIDA bagiye kwiga muri iryo shuri. Intego yaryo ni ugukorera ubuvugizi abana nkanjye. Mu biruhuko baje ku ivuriro ryankurikiranaga banyitaho, nongera kugarura icyizere cy’ubuzima.
Bari baramaze kugarura icyizere cy’ubuzima no guha icyerekezo ubuzima bwabo, gusa kuri njye byari bikinkomereye. Baranyigishije nk’urungano, ntangira kumva ko mfite n’inshingano zo kuva mu bwigunge nanjye nkatangira kurengera uburenganzira bwa muntu.
Batumye ngira ubushobozi bwo guhangana n’ikibazo cyo kwigunga, kurwanya akato, gukangurira abantu kurinda ubwandu bushya, no kurwanya ko abana banduzwa n’ababyeyi igihe bavuka. Namenye kandi no kurwana n’ikibazo cyo kutigirira icyizere ndetse ntangira kumva mfite inshingano zo kuvugira abandi bana bameze nkanjye.
Ese umuryango wanjye wanyemereraga kuvuga ko rwaye SIDA no kujya mu bindi bikorwa ?
N’ubwo nashakaga gukora ibyo byose, umuryango wanjye ntabwo wifuzaga ko navuga uko ubuzima bwanjye buhagaze. Ndibuka mukuru wanjye yigeze kumbwira ko ndi mukuru nshobora gukora ibyo nshaka ariko ko nta gukina n’ubuzima. Ubwo yashakaga kunyumvisha ko ibyo ari ukwishyira hanze ; mbega ngo mbage nifashe. Kuva ubwo natangiye kuba njyenyine nta bufasha bw’umuryango mfite, abambaga hafi bari abo twabanaga muri rya shyirahamwe. Ibaze nawe kwangwa n’umuryango wose ngo urabakoza isoni.
Mukuru wanjye yareruye ambwira ko ninibeshya nkavuga ko ndwaye SIDA mu ruhame nzahita nibagirwa ko tuvukana. Nabagaho mu bwoba bukabije, narihebye ariko ngakomeza kumva ko ngomba gukomeza urugamba natangiye.
Ibi se byarakomeje ?
Naje gutangira icyiciro cya kabili cy’amashuri yisumbuye. Nagize amahirwe yo kuganira n’umuyobozi w’Ikigo mubwira byose kuri njye ndetse musaba ubufasha. Namusabye ko yanshyigikira mu gushinga itsinda (club) ryo kurwanya SIDA (Club anti-SIDA) mu kigo ku buryo twajya twungurana ibitekerezo n’abandi, kugaragaza ububi bwayo n’uko yakwirindwa. Nishimiye uburyo yanyakiriye n’ubufasha yampaye muri byose.
Gusa no kuri iri shuri naho sinabuze imbogamizi nkomeza guhura nazo. Sinigeze ncika intege, ahubwo nafatanyaga n’ikigo gutanga ibiganiro, gutanga ubuhamya no kugaragariza abana bafite ikibazo nk’icyanjye ko atari ryo herezo ry’ubuzima.
Naje kubona abana babiri Innocent na Frank, bambereye igitangaza mu buzima bwanjye. Bangaragarije ko ibyo nkora mu kigo byubaka benshi kandi ko ntakwiye kongera kwiheba n’umunsi n’umwe. Baje gutuma na bakuru banjye bangarurira icyizere.
Ntibyabuzaga bamwe kudutuka, bakatwita abapfu, abarwayi, ibicucu abakobwa ba SIDA n’ibindi byinshi, icyo gihe ariko nari naramaze gukomeza umutima nabaga niteguye icyo ari cyo cyose kandi niteguye guhangana nacyo.
Mama wanjye yajyaga ambwira ko ngomba gutekereza cyane kandi ngashyira abandi imbere kugirango nzabe umuntu ukomeye. Ubu rero ikindaje ishinga ni ukurwanya ubwigunge n’akato gashyirwamo ababana na Virusi itera SIDA. Ngomba kandi no kubakorera ubuvugizi.
Ihohoterwa dukorerwa twebwe ababana n’ubwandu ntabwo buri wese apfa kuribona, akenshi rinagera no ku kwica amategeko.
Mu buzima bwanjye nsezeranya umuryango wanjye kutazigera mywutetereza, ahubwo bazishimira kubona ntera imbere kuko ari wo mugambi mfite. Ubu mfite icyizere cy’ubuzima kandi numva nzabaho igihe kirekire nkigirira akamaro nkakagirira n’abandi ndetse n’Igihugu cyanjye.
Narangije amashuri yisumbuye mfite amanota meza, ibi byampesheje kujya kwiga I Nairobi muri Kenya muri Kaminuza yitwa USIU.
Nta muntu wumvaga ko umwana ubana n’ubwandu ashobora gutsinda akajya no kwiga mu mahanga. Ibi birashoboka kuko narabikoze. Abana bafite ibibazo nk’ibyanjye bakwiye kumva ko batagomba kwiheba. Bagomba gukomera, bakiyakira bagaha ubuzima bwabo icyerekezo cyiza. Mfite intego yo kurangiza amashuri yanjye n’amanota meza cyane nkazaba umuntu ukomeye mu Rwanda no mu mahanga.
Icyo nshyira imbere kuruta ibindi ni ubuvugizi bw’abana bameze nkanjye, kandi nizera ko nzabigeraho. Nkunda gusenga cyane, nkashimira Imana ko yamfashije mu buzima bwanjye, ikandinda aho nagize intege nke. Ubu mbona ko mfite icyerekezo cyiza.
Niba nawe waranyuze mu bibazo nk’ibyanjye, ihangane kandi uhagurukire kurwanya ihohoterwa n’akato gahabwa abameze nkatwe. Nshimira cyane abana bose twabanye muri ubwo buzima bwanjye. Benshi baramfashije, iki ni na cyo nifuza ku bandi bana babana n’ubwandu nkanjye ko bajya bafashwa kuko baba bakeneye umuntu ubaba hafi.
Ikirezi Melissa wavukanye virusi itera SIDA afite icyizere cy’ubuzima
Ubwanditsi : Melissa Ikirezi yavutse mu muryango w’abana bane, aba ari we wenyine uvukana ubwandu bwa Virusi itera Sida. Yagize imyaka 11 ataramenya ko abana n’ubu bwandu. Nyuma y’aho abimenyeye ku myaka 12 yafashe icyemezo cyo kwiyakira no kugira intego mu buzima. Ibi ni byo anifuza ko byaranga urundi rubyiruko rwagize ibibazo nk’ibye. Ku myaka 20, Melisa arangwa n’umutima wo guharanira uburenganzira bwe n’ubw’abandi bameze nkawe, kurwanya akato n’ihohoterwa rikorerwa ababana na Virusi itera Sida ndetse no kumvisha urubyiruko ko kubana n’ubwandu atari iherezo ry’ubuzima. Kuri we kwigirira icyizere no guha icyerekezo ubuzima niyo ntego ikwiriye kubaranga.
Labels: SIDA


text:
Abatuge b’akarere ka Musanze bifuza kuzamura ubumenyi bwabo mu rurimi rw’icyongereza barakangurirwa kwitabira gahunda nshya ibateganyirijwe mu rwego rwo kurushaho kumva no kuvuga icyongereza neza.
Nk’uko bivugwa na Richard Ndungutse, umukozi muri African Connecting Company izanye iyi gahunda, ngo buri wese ku rwego ariho ashobora guhabwa amasomo.
Ati: “Byaragaragaye ko abanyeshuri barangiza amashuri nyamara kuvuga no kumva icyongereza bigakomeza kubagora. Hari porogaramu dufite, hibandwa cyane mu guha umunyeshuri umwanya wo kuvuga bijyanye n’ibyo yumvise”.
Iyi gahunda kandi ngo ntabwo igenewe abafite ubumenyi runaka mu rurimi rw’icyongereza gusa n’ubwo nabo ngo hari ikiciro bazashyirwamo.
Ati: “hari ikiciro cy’abatangizi bamwe bagitangira kumva kwandika no kuvuga icyongereza. Hari n’abo hagati bashobora kuba bafite ubumenyi runaka ndetse n’abavuga icyongereza ariko bumva ko bagifite ibibazo mu kumva no kuvuga neza”.
Iyi gahunda kandi ngo ije gufasha abanyamusanze kuko umuntu azasabwa amafaranga ibihumbi 18 gusa, nyamara ngo ibyo bazahabwa ntaho bihuriye n’aya mafaranga.
Iyi gahunda kandi ngo itandukanye n’izindi gahunda ziboneka muri za ambasade yaba iy’abanyamerika, iy’abongereza n’ahandi kuko iyi gahunda yatekerejwe n’abanyarwanda batuye hanze y’igihugu bifuza gufasha bene wabo.
Aya masomo agiye gutangwa n’urwego African Connecting Company ku bufatanye n’ikigo cy’abanya Africa y’Epfo Britain American Learning Center ndetse na BDC Musanze yabemereye gukoresha inyubako n’ibikoresho byayo.


text:
Jul 22, 2016 Adolphe Mitali Ayo Hanze 0
Uwo mvuga hano ni Elaine, umupfumukazi wahindukiriye Kristo akaba umuja we.
Mu nzandiko nabagejejeho mbere nababwiye ibya Rebecca Brown umukozi w’Imana ikoresha mu kubohora abantu bakorera Satani muri Leta Zunze Ubumwe Za Amerika (USA). Nababwiye ko Imana yakoresheje Rebecca Brown mu kubohora uyu Elaine wari warahawe inshingano yo kwica Rebecca. Ibyo rero Elaine ntiyabishoboye , ahubwo Rebecca mu mbaraga z’Umwami Yesu akorera, niwe waje guhindura Elaine. Muri iyi nyandiko Elaine araduha ubuhamya bw’ububasha buri hejuru yari agezeho mu gihe yari agikorera Satani; ari nawe mugore we wa mbere muri USA .
“…Muri icyo gihe nari umugore wa mbere wa Satani muri USA, icyo gihe twagombaga kujya mw’irushanwa mpuzamahanga ry’abapfumu, aho twagombaga kunyura mu marushanwa akomeye agamije kwerekana ubushobozi twagezeho. Umusifuzi wagombaga kuyobora ayo marushanwa yari “umutambyi mukuru” ( grand pretre), umusore ufite igihagararo, wabonekwagaho ububasha buri hejuru. Abapfumu benshi bamugendera kure kubera kumutinya, yari afite amaso asa n’umukara. Nta mpuhwe zamubonekagaho.
Yahinduye injangwe iba urukwavu.
Dore uko Elaine abivuga:
“Uko irushanwa ryakomezaga niko twagendaga duhabwa gukora ibintu bikomeye kurushaho, biza kugera aho nkomanyije intoko gusa, mpindura injangwe iba urukwavu, ndongera kandi nyihindura uko yari iri” Elaine akomeza agira ati: ” Ubu bubasha bwo guhindura agasimba mu kandi, bukorwa n’abadayimoni; ariko agasimba bikoreweho gahita gapfa ako kanya” Elaine akomeza rero avuga uko yageze kw’irushanwa rya nyuma aho yari asigaye arushanwa wenyine.
” Hari hasigaye igikorwa cya nyuma, icyo gihe akaba arinjye njyenyine wari usigaye mw’irushanwa” akomeza agira ati:” Nagombaga guhagarara muri metero 7 z’umuntu ufite pistolet, Ubwo narahagaze nditegura, ntangira kuvuga intongerero zanjye, ari nako nshyira abadayimoni imbere yanjye, bo kundinda(ntibaba bagaragara), nararangije rero, noneho wa mugabo ararasa sharijeri yose ayimaramo”. Aha ngaha umuntu wese yakwibwira ko icyagombaga kuba ari ugupfa kwa Elaine. Reka ndakurahiye! siko byagenze. Reka tureke Elaine yikomereze: ” Amasasu uko yakayarashe yose yazaga yizunguza asa nkakora uruziga akitura imbere yanjye.” Elaine rero arangije avuga ukuntu yahawe amashyi n’abari aho, bakagenda bamushagaye nk’Umwamikazi, bakamwambika imyenda y’igiciro cyo hejuru, bakamuha n’aba esikoti bamuherekeza mu ma restora ahenze yo muri uwo mugi.
Mbaye ngarukiye aha mu kuvuga ubuhamya bwa Elaine. Wakwibaza uti intego ni iyi he ? ese ni ukuvuga ibigwi bya Satani? Oya, ahubwo nkuko natangiye mbabwira ibya Rebecca na Elaine; icyo ngamije ni uguhumura abatu mbereka ko ari ukuri ko Satani ariho, aho ageze yigarurira abantu, arimo gukora imirimo( Ntaba ashaka rimwe na rimwe ko bimenyekana), ariko nkerekana n’ububasha busumbyeho bw’Umwami wacu Yesu Kristo , washoboye kuzabohora uyu Elaine wari ugeze kuri ubu bubasha tubonye hano. Intzinzi ya nyuma ni iya Yesu.
Ubutaha rero itegure nzakugezaho uko Elaine yakijijwe.
Jya ugeza kubandi ibyo usomye, nawe wamamaze Ubwami bw’Umukiza Wacu.
Imana iguhe umugisha.Yaratsinze kandi izazana byose munsi y’ibirenge bye . Haleluya!
Adolphe MITALI.
happy wheels
Jan 22, 2017 0Share this on WhatsApp Mu Rwanda ubutiganyi si icyaha gihanirwa n’amategeko, gusa mu minsi ishize mu itangazamakuru no hirya no hino humvikanye inkuru y’ubuhamya bw’umukinnyi wa AS Kigali...
Jan 05, 2017 0
Dec 29, 2016 7
Jan 14, 2017 1Share this on WhatsApp Nyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
- umubavu.com
- ikinyarwanda
- english
- french
-
Mu mudugudu wa Nyamugali, Akagari ka Gitare, Umurenge wa Base ku wa 24 Ugushyingo 2016 hafatiwe umugore witwa Nyiransengimana Beatrice ushinjwa n’abaturage kwiba ihene agahita ayica.
Abaturage bo mu murenge wa Base bamufashe bemeza ko yari agiye kuyishyira mu mufuka ngo ayijyane ku baguzi be. Si ubwa mbere uyu mugore akekwaho iki cyaha, kuko aba baturage bamushinja kuba asanzwe abigenza atyo.
Nyiransengimana ushinjwa kwiba ihene y’uwitwa Tuyizere Julienne akanayica avuga ko atuye atuye ku Kabeza mu murenge wa Kanombe/Kicukiro. Yiyemerera ibyo ashinjwa, akanavuga ko atari ubwa mbere yiba amatungo. Abaturage bakaba bamufashe bakamushyikiriza inzego z’umutekano kugira ngo akurikiranwe ku byo aregwa.
Umuyobozi w’Umurenge wa Base wabereyemo iki cyaha Hakizimana Jean Baptiste, yasabye ababyeyi kwirinda ingeso mbi, bagashishikarira guha abana babo uburere burangwa n’indangagaciro z’Umunyarwanda w’inyangamugayo kandi nabo ubwabo bakabera ingero nziza abo babyara kugira ngo babakurikize kuko uwiba ahetse aba abwiriza uwo mu mugongo.
Source:Imvaho Nshya
- Aragisha Inama:Yaransindishije antera inda none ncikiriza amashuri none nariyanze
- Gusambanya ihene, gusambana na se, gusambana na nyirabukwe, nibyo byaha byavuzwe mu nsengero muri 2016
- Kigali : Umugabo yakoze agashya yishyuza umugore we fagitire y’indaya yarongoye imbere y’umuryango we
- Umugabo yasambanyije akana ke k’imyaka 4 karapfa
- Hubatswe ubuvumo bugezweho bwo kwihishamo ku munsi w’imperuka ubwo isi izaba iri kurimbuka-REBA AMAFOTO MENSHI HANO
- Menya ibintu 11 abantu bahuriraho mu nzozi n’ ibisobanuro byazo
- Dr. Nyirinkwaya aramutse adusabye ko dukorana imibonano mpuza bitsina twabyemera tutitaye ko dufite abagabo
- Uburozi buravuza ubuhuha mu murenge wa Bumbogo, umwe amaze gupfa nyuma yo kuroga abantu 7 icyarimwe
- Ubuhamya,Yamaze imyaka 18 ihwa ry’ifi ryaramujombye mu kanwa, amara imyaka itanu yarabaye pararize
- Nyuma yo kuvuga ko kumurongora byatumye biteza imbere arasobanura uko byagenze
- -| amakuru
- -| Amakuru yo hanze
- -| amateka
- -| imyidagaduro
- -| indirimbo
- -| inyigisho
- -| iterambere
- -| iyobokamana
- -| politike
- -| ubuhamya
- -| ubukungu
- -| ubuzima
- Biravugwa ko Clement yajyanye na Knowless gupimisha ko ari we se w’umwana koko
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka
- Amwe mu mayeri abanyepolitike bakoresha ngo babashe gutegeka abaturage
- Umugabo yahatiye umugore we kwambara ubusa asanze yoherereza amafoto ye yambaye ubusa abagabo
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Mukobwa, nubona umuhungu nk’uyu ntazagucike-Soma inkuru
- Ibyabaye kuri iyi ndaya ni agahomamunwa ! somo rikomeye ku zindi ndaya
- Nubwo abagabo batwima care (batatwitaho) tugera imbere y’Imana ikayiduha !
- Rusizi:Menya umusozi w’amateka adasanzwe mu butabera bw’Imana n’ubw’abantu


text:
Ambasaderi wa America mu Rwanda Erica J. Barks-Ruggles.
Ambasade y’Amerika mu Rwanda yongeye gutangiza ku mugaragaro ubukangurambaga bwo gusoma ‘Everybody Reads Rwanda Campaign’ bugamije gushishikariza abanyarwanda gusoma. Muri iki gikorwa bahitamo igitabo bakagitanga mu bigo by’amashuri bisaga 20 buri mwaka.
Ubu bukangurambaga bwatangijwe kuri uyu wa Kane tariki ya 15 Nzeri 2016, ni igikorwa cyari cyitabiriwe na Ambasaderi wa America mu Rwanda Erica J. Barks-Ruggles.
Mu gutangiza ubu bukangurambaga hatangajwe igitabo batanze mu mashuri kitwa Number the Stars cyo mu (1989) cyanditswe n’umwanditsi w’umunyamerika Lois Lowry kivuga amwe mu mateka y’intambara ya kabiri y’isi.
Ambasaderi Erica J. Barks-Ruggles, Mu ijambo rye yavuze ko ibi bikorwa binyuzwa mu mishinga ikorera mu bigo by’amashuri bitandukanye aho buri mwaka hatangwa ibitabo bigera kuri 500 ndetse bikazaganirwaho mu biganiro mpaka.
Yagize ati: “ Iyo Abaranyeshuri barangije gusoma ibitabo, Ambasade ikorana n’ibigo hakaba ibikorwa byo kubiganiraho bavuga ibyo basomye ndetse n’ibitekerezo bungukiye mu nkuru iba yanditse muri icyo gitabo.”
Ngo ubu ni uburyo bumwe muri bwinshi Guverinoma y’Amerika ifashamo u Rwanda ibinyujije mu bigo by’amashuri mu rwego rwo gushishikariza abanyarwanda cyane cyane abakiri bato gusoma ibitabo.
Gusa nubwo ibi bitabo bitangwa muri gahunda yo gushishikariza abantu gusoma
Ngo inagamije gutuma abantu bavuga kandi bumva ururimi rw’icyongereza neza cyane cyane ko iki gitabo gishyirwa no mu isomero ry’Ambasade ugishatse wese akagisoma.
Iyi gahunda yatangiye mu mwaka wa 2012 aho kuva iyi gahunda yatangira hamaze gusomwa ibindi bitabo bitanu birimo; A Lesson Before Dying cyanditswe na Ernest J. Gaines; Five People You Meet in Heaven cyanditswe na Mitch Albom( 2003); Charlotte’s Web kigenewe abana cyanditswe na E. B. White ndetse gitangazwa mu 1952 na A Wrinkle in Time kivuga ibijyanye na siyansi cyanditswe na Madeleine L’Engle, gisohorwa 1963.
Abanditsi b’ibi bitabo byose ni Abanyamerika.
- Igitabo kizasomwa uyu mwaka
Abanyeshuri b’abanyarwanda bashishikarijwe gusoma ibitabo


text:
Muri Mata 2014, uwitwa Hora Sylvestre wakoraga akazi ko mu rugo i Nyamirambo yishe umwana w’umukobwa wo mu rugo yakoragamo, aza gufatwa yahungiye mu Karere ka Gatsibo, ku bufatanye n’inzego z’umutekano nyuma yo gushyira ahabona umwirondoro we n’amafoto ye byari ku byangombwa bye.
Mu Mujyi wa Kigali no hirya no hino mu gihugu ngo hari bamwe mu bakozi bo mu ngo bashobora gukora ibara nk’iryo ntibamenyekane nk’uko umwe mu bayobozi b’Umudugudu mu Mujyi wa Kigali yabibwiye MInisitiri w’Ubutegetsi bw’Igihugu, Francis Kaboneka.
Yamubwiye ko usanga hari ingo zikoresha abakozi badafite ibyangombwa, abatabyaka ngo babifotoze babyicarane, ku buryo akoze ikosa yakurikiranwa, dore ko hari n’abagiye bibwa bageza ikibazo kuri polisi bakabura umwirondoro w’ababibye kuko nta byangombwa berekanye.
Minisitiri Kaboneka yakanguriye abayobozi kwibutsa abo bayobora kwitondera icyo kintu kandi bakabanza kuba ba ndebereho.
Ati “Niba ukoresha umukozi udafite ibyangombwa utazi n’aho akomoka ufite ikibazo.[...] Nk’abayobozi dufashe abaturage dushinzwe kuyobora tubibasobanurire.”
Kaboneka yavuze ko gukoresha abantu badafite ibyangombwa bishobora kuba biterwa no gukoresha abana kandi ko ababikora baba barenze ku mategeko.
Ati “ Icya mbere ushobora kuba ukoresha umwana utujuje imyaka uri munsi ya 18. Icyo gihe uba wishe itegeko kandi urabihanirwa. Umunsi Polisi yakoze umukwabu ikamusanga mu rugo rwawe adafite ibyangombwa ishobora kumufata, ariko nawe iragufata ko ukoresha umuntu utabyujuje.”
Gukoresha abakozi bafite ibyangombwa ngo ni inyungu ku mukoresha kuko abyifashisha mu gihe habaye ikibazo.
Ati “Gukoresha umuntu uzi aho aturuka afite ibyangombwa nawe biraguha umutekano, nihaba n’ikibazo uragira uko ukurikirana, uragira aho uhera. Ariko wa wundi udafitiye icyangombwa utazi aho akomoka, utagize ute, ashobora kukwica, ashobora no kukwiba urahera hehe? Reka natwe abayobozi dufate iya mbere, mbere yo kubakangurira dusubize amaso inyuma niba abo dukoresha tubazi. ”
Kaboneka yakomeje abwira abayobozi guhera ku w’Umudugudu bari mu Nteko rusange y’Umujyi wa Kigali yabaye ku wa Mbere tariki ya 29 Kanama 2016 ko umukozi ushobora kumuzana utazi imico ye n’imyitwarire ye ukagenda uyimenya buhoro buhoro ariko ko kuba afite ibyangombwa ni inyungu z’umukoresha.
Ati “Ugomba kuba wamusabye ibyangombwa ubizi, ibyo ni umutekano kandi uwo nturi buwusiganye Polisi cyangwa se ingabo, uwo ni uwawe mu rugo rwawe mu buzima bwawe.”
Mu mujyi wa Kigali hari bamwe muri ba rwiyemezamirimo bagiye bashinga sosiyete zo gutoza abakozi usanga bafite ibyangombwa kandi bazi akazi, mu gihe hari n’abakoresha batumaho abo bakozi mu cyaro, abo barangirwa n’abandi ku buryo hari n’abaza badafite n’irangamuntu.


text:
Abagabo muri kamere yabo ntibakunda ibintu byiraha, ndetse ahanini usanga banashimishwa n’utuntu duto cyane, usanga akenshi tunagoye kutumenya, ariko urubuga rwa internet yourtango.com ruvugako hari ibintu 10 byoroheje abagabo bakunda kandi bakanezezwa nabyo.
Dore 7 muri byo ni ibi bikurikira:
1. Kwitabwaho no kugaragarizwa urukundo
Abagabo ngo bishimira kandi bagakunda abagore babitaho bakanabagaragariza urukundo harimo nko kumuha impano zitunguranye kabone n’ubwo yaba ihendutse,(...)
Abagabo muri kamere yabo ntibakunda ibintu byiraha, ndetse ahanini usanga banashimishwa n’utuntu duto cyane, usanga akenshi tunagoye kutumenya, ariko urubuga rwa internet yourtango.com ruvugako hari ibintu 10 byoroheje abagabo bakunda kandi bakanezezwa nabyo.
Dore 7 muri byo ni ibi bikurikira:
1. Kwitabwaho no kugaragarizwa urukundo
Abagabo ngo bishimira kandi bagakunda abagore babitaho bakanabagaragariza urukundo harimo nko kumuha impano zitunguranye kabone n’ubwo yaba ihendutse, kumutegurira ifunguro akunda umutunguye, kumubwira ko akurutira abandi bagabo bose n’ibindi..
2. Kwerekwa ko gukorana imibonano mpuzabitsina nabo ari iby’agaciro
Burya ngo abagabo benshi bakunda abagore babereka ko bishimiye gukorana imibonano mpuzabitsina nabo bakabonako atari ukubihatira abagore babo ahubwoko nabo baba babakeneye. Birabashimisha cyane kandi bakabikunda kuruta abagore basa n’aho babihatirwa cyangwa se batabyitayeho.
3. Ukuri
Burya ngo abagabo aho bava bakagera banga umuntu ubabeshya, ahubwo ubakoreye ikosa ugasaba imbabazi ubabarirwa vuba ariko ngo iyo akuvumbuye wamuhishe ukuri niho bishobora kuba bibi murukundo cyangwa se no murugo
4. Umutuzo
Burya ngo n’iyo baba bajya basahinda ariko bakunda abagore babaha umutuzo , kuko ngo bituma bumva baguwe neza, ntibakunda abagore babajagaraza, babatesha umutwe, ahubwo bifuza ababatwara gahoro.
5. Gutegurirwa ifunguro rya nijoro
Kuko ngo abagabo baba biriwe mu kazi burya ngo amafunguro ya saa sita ntakintu kinini amara mukubagarira urukundo, ariko ngo iyo batashye bakitse imirimo baba bashaka ko abagore babo babitaho bakabategurira amafunguro, aha rero ngo usanga bayafashe banezerewe kandi bikavuga byinshi mu buzima bwabo kuko ngo aricyo gihe baba babonye cyo gutekereza no kuruhuka bitonze, rero ngo iyo umugabo abikorewe biramushimisha cyane
6. Kumvwa
Bakunda gutegwa amatwi kuko ngo bibereka ko bahawe agaciro.
7. Ubukwe
Abagabo bakunda kandi bakishimira gukora ubukwe, gusa ngo bagaakunda kugira ikibazo cyo guhitamo uwobazabana ubuzima bwose kuko batinya guhemukirwa cyangwa se kubaho ubuzima batishimiye nyuma yo kurushinga iyi ngo akaba arinayo mpamvu benshi muri bo usanga biyemeza kurushinga bamaze gukura bifatiye icyemezo batazicuza. Kandi ngo uwabukoze agahirwa murugo rwe yishimira kubivuga no kuba muri ubwo buzima.
Yanditswe na Niyomugabo/Muhabura.rw
Nibyiza kunama mutanga ariko abagabo nibisubireho kuko guca inyuma uwomwa shakanye sibyizape!ariko bagore namwe mwitonde


text:
Perezida Paul Kagame yavuze ko umwaka utaha nawe azigenzurira Uturere akareba niba ibyo bahize barabishyize mu bikorwa mu rwego rwo guteza imbere abaturage.
Ibi Perezida yabigarutseho kuri uyu wa Gatanu ubwo abayobozi b’uturere na Minisiteri basinyanaga nawe imihigo y’umwaka wa 2016/2017.
Perezida Kagame yavuze ko mbere na mbere umuyobozi adakwiriye kwirebaho, ahubwo akwiye kureba ku buzima bw’abo ayobora, akagerageza no kwishyira mu mwanya wabo.
Ati “Ntabwo twikorera ku giti cyacu nk’abayobozi, jya wibaza uti ariko niba nari umuturage usanzwe hariya mu cyaro ugerageza kubaho, ushaka ubuzima, imyigire y’abana, umutekan, abayobozi muri hano muramutse mwishyize muri uwo mwanya ibintu byahinduka.”
Umukuru w’igihugu kandi yavuze ko ubutaha azimanukira akajya kureba koko niba ibyo abayobozi bakabaye bakora ngo abaturage batere imbere babikora, ngo aho ni naho azahera atanga amanota.
Ati “ubutaha ndagusezeranyije rwose njye nzafata imodoka ngende mu turere, mu mihanda, njyende ntanga amanota, namwe mujye muri bya bindi byanyu hanyuma niturangiza twicare muzasanga bihuye.”
Yakomeje avuga ko we ubusanzwe ajya abibonesha amaso, akabibona akaba yatanga amanota akurikije uko yabonye abaturage babayeho, ndetse anasaba abatanga amanota mu mihigo kujya babikora.
Yasabye abanyarwanda kutararikira inkunga
Perezida Kagame yasabye abayobozi guharanira kwigira, bagakora ibyabo bwite aho guhora bategereje imfashanyo.
Yavuze ko nta mahoro ushobora kugira uri mu nzu y’abandi, ngo kuko igihe bashakiye bagucunaguza.
Yagize ati “Gufata inzu ukayintiza aho washakira wayinyambura cyangwa ukirirwa uyinshunagurizaho ngo nurangiza umbwire uti ufite ubwigenge nibura. Nta bwigenge mfite kuko nta nzu mfite, njye ndashaka inzu nita iyanjye ntabwo nshaka inzu umpa. Icyo bita gusembere ni iki? Ntabwo nshaka gusembera, ntabwo nshaka unsembereza, nshaka iyanjye.”
Yasabye abayobozi n’abanyarwanda muri rusange gukorana ingufu, bagasukura inzu yabo ariyo gihugu cyabo, bakayibamo ikeye.
Ati “Abanyarwanda tukaba hamwe tukagira inzu yacu tukayitunganya, tukayisukura ndetse tukagenda tuyagura, tukagenda tuyisubiramo yari ifite icyumba kimwe ikagira bitatu utari ufite intebe nziza ukazizana ukazishyiramo, ukayikubura .”
Abayobozi batandukanye bumva ijambo rya Perezida Kagame


text:
Ingo nyinshi zisenyuka kubera impamvu zitandukanye zaba zituruka ku mugabo cyangwa se ku mugore, ni byiza kumenya uko abashakanye bakwiriye kubana kugira ngo umunezero ukomeze mu rugo rwabo nk’uko bajya gushakana babyifuzaga. Izi ni zimwe mu ngingo z’ingenzi z’ubaka urugo rugakomera nkuko Past Liliose Tayi yazitanze mu kiganiro cya Aglow Rwanda.
Kutaba nyamwigendaho : Umugore n’umugabo wese ntakwiriye kuba nyamwigendaho mu rugo kandi afite uwo bashakanye babana kandi bafatanije inshingano z’urugo, iyo umugore yitwaye gutyo bituma umugabo we atiyumvamo umumaro n’agaciro amufitiye, bityo ugasanga babanye nk’abataziranye, umunezero w’urugo ntugende uko bikwiye, ibi kandi bituma habaho kutuzuzanya ku bijyanye no gukemura ibibazo by’urugo.
Kwiga koroherana : Guca bugufi haba ku mugabo cyangwa ku mugore bikura impungenge mu muryango niyo ikibazo cyaba gikomeye kiracyemuka. Niyo mugenzi wawe yagukosereza, wowe wamwereka ikosa mu buryo butarimo intonganya cyangwa amarira kandi ukamubabarira utabanje ku murushya no kwereka abantu ibyabaye mu rugo rwawe. Igihe nawe wamukoshereje wihutire kumusaba imbabazi kandi aho kuvuga byinshi wisobanura, wicishe bugufi wemere ikosa.
Kutaba mwinshi mu rugo : iyi mvugo isa n’idasobanutse, ariko isobanuye kutajya mu bintu byose bikorwa mu rugo witwaje ko uri nyirarwo. Hari nk’igihe usanga umugore cyangwa umugabo akora inshingano ze agakora n’izundi twavuga nk’umugabo ukora inshingano ze ariko agakora n’iz’umugore , iz’abana akareba ibyo guteka akareba imyenda y’abana akareba aho kubaka inzu bigeze, ugasanga ntaha mugenzi we umwanya ngo nawe akore inshingano ze.Umugore ni mutima w’ururgo ariko biba byiza nawe akoze inshingano ze n’abandi bagakora izabo.
Kuvuga icyakubabaje neza (ufite umutima mwiza) :Si byiza ko uvugana agahinda ,intimba cyangwa ubukana igihe ufite ikibazo, niyo waba wagitewe n’umugabo cyangwa umugore wawe , ugomba kumenya ubwenge muri byose, ntabwo kandi ari byiza guhagarika zimwe mu nshingano zawe nko gupfumbata umugabo ku bagore cyangwa kureka guhaha ku bagabo kubera ikibazo cyabaye. Nubwo ubabaye ariko ihangane ugaragaze umutima ukomeye mubwirane ikibazo neza kandi niba bishoboka musabane imbabazi kandi mufatanye gushaka igisubizo.
Kugira amahoro mu rugo :( niyo umugabo wawe cyangwa umugore wawe adashobotse) : Sibyiza kwereka umugabo wawe cyangwa umugore wawe ko ubana n’umuntu udashobotse mu buryo bumwe cyangwa ubundi . Hari abagabo cyangwa abagore bapfusha amafaranga ubusa, bagatanga impano zitumvikanyweho no kutuzuza zimwe mu nshingano z’urugo, ariko ntiwahorana amahane cyangwa urusaku cyangwa ngo uhore utora abantu, ahubwo ukora inshingano zawe neza kandi ugaragaze gucya ku maso ubundi nawe iyo umuhaye amahoro agenda ahinduka buhoro buhoro. Iyo nta ntonganya zihoraho abana bagira umutuzo kandi ntawe umenya imiterere y’uwo mwashakanye keretse wowe.
Ibintu by’igenzi bituma urugo rukomera
Ingo nyinshi zisenyuka kubera impamvu zitandukanye zaba zituruka ku mugabo cyangwa se ku mugore, ni byiza kumenya uko abashakanye bakwiriye kubana kugira ngo umunezero ukomeze mu rugo rwabo nk’uko bajya gushakana babyifuzaga. Izi ni zimwe mu ngingo z’ingenzi z’ubaka urugo rugakomera nkuko Past Liliose Tayi yazitanze mu kiganiro cya Aglow Rwanda.
Labels: umuryango


text:
Minisitiri w’ishami rishinzwe iterambere mpuzamahanga mu Bwongereza James Wharton kuri uyu wa Gatatu yasuye urwibutso rwa Jenoside yakorewe Abatutsi ruri ku Gisozi, aboneraho gusaba amahanga kwirinda amacakubiri no kurwanya icyatuma Jenoside yongera kuba aho ariho hose ku isi.
Nyuma gusobanurirwa amateka ya Jenoside yakorewe Abatutsi no kunamira inzirakarengane zishyinguye mu rwibutso rwa Jenoside ku Gisozi, Wharton yavuze ko ibyabaye mu Rwanda ari isomo ku bihugu byose byibasiwe n’intambara ndetse n’ubundi bwicanyi.
Yagize ati “Ubwiyunge si ikintu cyoroshye, bisaba kubabarira, kumva neza ibintu, ndetse n’ubutabera.Ibyo tubona mu Rwanda, ni igihamya cy’iterambere ryagezweho.Igihugu kiri gutera imbere mu bukungu no mu mibereho myiza, kubera ko kigira ku hashize mu buryo nyabwo.Hari amasomo ibindi bihugu byahuye n’imvururu ndetse n’ubwicanyi bishobora kukigiraho, wenda bitari ku rugero mu Rwanda byagezeho, ariko mu buryo butuma biga amasomo ngo nabo bitazababaho mu gihe kizaza.”
Minisitiri Wharton asobanurirwa amateka ya Jenoside yakorewe Abatutsi
Wharton yakomeje avuga ko ibyabaye mu Rwanda byatanze isomo rihagije, ariyo mpamvu bazakora uko bashoboye ngo ivangura n’urwango bitazagira ahandi biba. Ati “Tuzahora twibuka ikiguzi nyacyo cy’urwango ndetse n’ibyiza tuzagira nituramuka dukoreye hamwe.”
Wharton yageze mu Rwanda kuri uyu wa Mbere, areba ibikorwa n’imishinga Leta y’u Bwongereza yagiye iteramo inkunga u Rwanda ndetse n’aho bashobora gukomeza gufasha ngo iterambere rirambye rigerweho.


text:
Abantu bamwe bavuga ko itorero ryuzuyemo abanyabyaha. Ibyo Henri Ward Beecher yavuze ni iby’ukuri: "Itorero si ahantu herekanirwa abakristo b’intungane cyane, ahubwo ni ishuri ryigishirizwamo abadatunganye."
Kuko nta n’umwe muri twe w’intungane, n’itorero ntirishobora gutungana. Mu migani ya Yesu, umwe muri yo utwibutsa ko urukungu rukurana n’amasaka (Matayo 13:24-30). Iyo dusomye inzandiko za Pawulo mu Isezerano Rishya, tubona ko itorero ry’intumwa ryari rifite ibibazo bikomeye. No mur’iki gihe kenshi itorero rigira inenge witoroshye. Nyamara ndabinginze ngo mwibuke ko nta tsinda ry’abanyamakosa rishobora gusenya cyangwa kwangiza Ibuye rinini rikomeza imfuruka y’itorero ari we Yesu Kristo we ubwe. Nuko rero, nubwo turi mu matorero adatunganye, mbere ya byose tugomba gutumbira ku umucunguzi udukorera. Nubwo itorero rifite amakosa, ni irye, ku bw’ibyo, Hanga amaso kuri Kristo.
"kristo yakunze itorero araryitangira ngo aryeze, amaze kuryogesha amazi n’ijambo rye, aryishyira rifite ubwiza, ridafite ikizinga cyangwa umunkanyari cyangwa ikintu cyose gisa gityo, ahubwo ngo ribe iryera ridafite inenge." abefeso 5:25-27.
Itorero ni ingenzi cyane kuri Yesu "yararyitangiye" igihe yapfaga, yapfiriye umuntu wese, ubwo aba apfiriye n’itorero muri rusange. Ubwo rero, kuba umwizera mu itorero ni ingirakamaro kuri wowe.
Iyi nyigisho tuyikesha ‘Discover online’ ku rubuga rwayo ‘bibleschools.com.’


text:
Isengesho si uburyo butagira umumaro, ndetse nta n’ubwo ari n’ububuryo bwo kwibonera inyungu gusa. Impamvu y’ingenzi ituma tugomba kwegerana n’Imana ni ukugira ngo tugirane na yo imishyikirano ya bugufi. Ku bw’ibyo rero, amasengesho yacu agomba kwerekeza ku Mana.
Dawidi, umwanditsi wa Zaburi, yagize ati “Uwiteka aba hafi y’abamutakira bose” (Zaburi 145:18). Imana idutumirira kugirana imishyikirano irangwamo amahoro (Yesaya 1:18). Abitabira uko gutumirwa baba bahuje n’umwanditsi wa Zaburi wagize uti “ariko jyeweho kwegera Imana ni ko kwiza kuri jye”. Kubera iki? Kubera ko abagirana imishyikirano ya bugufi n’Imana bazagerwaho n’umunezero nyakuri n’amahoro yo mu mutima.-Zaburi 73:28.
Ni kuki se twasenga Imana tuyisaba ubufasha kandi iba ‘izi ibyo dukeneye mbere y’uko tuyisaba’ (Matayo 6:8; Zaburi 139:4)? Isengesho rigaragaza ko twizera Imana kandi ko tuyibona ko ari yo soko yo ‘gutanga kose kwiza n’Impano yose itunganye” (Yakobo 1:17; Abaheburayo 11:6). Imana yishimira amasengesho yacu (Imigani 15:8). Yishimira kumva amagambo tuvuga atuvuye ku mutima agaragaza ugushimira kandi amusingiza, mbese nk’uko se w’umwana yishimira kumva umwana we muto amubwira amagambo agaraza ugushimira avanye ku mutima (Zaburi 119:108). Iyo se n’umwana bafitanye imishyikirano myiza, icyo gihe bashyikirana mu buryo burangwamo ukwisanzuranaho. Umwana iyo akunzwe yishimira kuvugisha se. Ibyo ni na ko biri ku bihereranye n’imishyikirano dufitanye n’Imana. Niba koko twishimira ibyo twiga k’Uwiteka ndetse tukanishimira urukundo yatugaragarije, tuzagira icyifuzo gikomeye cyo kugira icyo tumubwira binyuriye mu isengesho.1 Yohana 4:16-18.
Mu gihe twegera Imana Isumba byose, tugomba kurangwaho ukubaha, n’ubwo atari ngombwa guhangayikishwa birenze urugero n’amagambo dukoresha (Abaheburayo 4:16). Buri gihe tuba dushobora kugera k’Uwiteka. Kandi mbega ukuntu ari iby’igikundiro kuba dushobora ‘gusuka ibiri ku mitima yacu’ ku Mana binyuriye mu isengesho (Zaburi 62:8)! Kwishimira Uwiteka bituma tugirana na we imishyikirano irangwamo igishyuhirane, mbese nk’iyo Aburahamu yari afite ubwo yari incuti y’Imana (Yakobo 2:23). Icyakora, mu gihe dusenga Umutware w’Ikirenga w’isi n’ijuru, tugomba kuzuza ibyo asaba kugira ngo tumwegere.


text:
Matayo 25:29 - Kuko ufite wese azahabwa akarushirizwaho, ariko udafite azakwa n’icyo yari afite.
Natekereje ku ijambo rivuga ko "UDAFITE AZAKWA N’ICYO YARI AFITE" nsanga hari amasomo akomeye buri wese agomba kwireberamo. Ubundi ntibyumvikana ko udafite yakwa icyo adafite. Mu bisanzwe udafite ntacyo afite. Ariko Bibiliya yatweretse ko umuntu ashobora kwakwa ibyo adafite.
Iri jambo ryavuye ku mugani w’Italanto Yesu yaciye. Aho abagaragu batatu shebuja yabahaye buri wese italanto (umwe 5, undi 2, undi 1).
Maze gusoma uriya mugani hari amasomo 5 nakuyemo:
1) Buri wese hari icyo yahawe kandi buri wese hari uwo yagizwe atarari. Gusa ikigaragara ni uko abantu bamwe batanyurwa n’abo bari, n’ibyo bafite. Akenshi ibi nibyo bibaviramo kudakoresha neza ibyo bafite no kubitakaza.
2) Ntabwo impano/imigisha yacu ingana nta nubwo bisa. Ntabwo wagereranya umucuruzi n’umukozi wa Leta, ntabwo wageraranya umucuruzi w’amabati n’umucuruzi w’inka...ntiwagereranya umuvunjayi n’umworozi...cyangwa umu Pasitori n’umwalimu. Reka kwigereranya. Ntawe musa. Uri wewe. Ibyawe nibyo byawe.
3) Ibyago bikomeye umuntu agira mu buzima n’ukutimenya (uwo ariwe, ibyo ashoboye) no kutamenya ibyo atunze (amahirwe, ubushobozi) ngo abikoreshe.
4) Ibyo dufite byose n’ubushobozi dufite bwose umunsi umwe tuzabibazwa. Wicare ubizi.
5) Igihembo cyawe ntabwo gishingiye ku mubare w’ibyo wahawe ahubwo gishingiye ku buryo ukoresha ibyo ufite.
Nta ruhare wagize mu guhabwa ibyo ufite. Bityo rero, Imana ntabwo yaguhemba bike kubera ko wabonye bike kandi ariyo yabitanze. Wibuke ko uwahawe italanto 5, 2 bose bahembwe kwinjira mu Bwami. Ariko izakubaza uburyo wakoresheje bike wahawe. Nicyo uriya mugaragu wa 3 yazize!
IKIBAZO:
Ni gute ukoresha ibyo ufite n’umwanya urimo ngo uzane impinduka nziza? Mose yari afite inkoni gusa. Nibwo bwari ubutunzi bwe. Imana imuhamagara ntabwo yibukaga ko ayifite. Nta n’ubwo yarazi agaciro kayo. Imana imubaza icyo afite kugirango atitwara nk’udafite. Nyamara iyo nkoni yari afite niyo yambukije abanyisiraheli inyanja itukura, ni yo yagaburiye abantu mu butayu...
Reka kwitwara nk’udafite!
Mugire umunsi mwiza mwese!
Fidèle MASENGO, Foursquare Gospel Church Kimironko
masengof@yahoo.fr


text:
Ariko jyeweho siko nabigenje kuko nubahaga Imana
“ Ariko ibisonga byambanjirije kera byabereye rubanda ibirushya, bibaka ibyo kurya na vino, udashyizeho shekeli z’ifeza mirongo ine ndetse n’abagaragu babo batwaza rubanda igitugu . ariko jyeweho siko nabigenje kuko nubahaga Imana. Ahubwo nagiraga umwete wo gukora nubaka inkike….” Nehemiya 5: 15
Imana ishimwe cyane. Ubu ni ubuhamya bw’umugabo witwa Nehemiya wubahaga Imana. Muri iki gihe Nehemiya yari yarahawe ubutware ngo abe igisonga cy’umwami mu gihugu cy’U buyuda, ahageze, ngo yasanze ibisonga byamubanjirije hari ukundi kuntu byari bibayeho, ariko we ahageze agira ihishurirwa. Imana ishimwe. Yibuka identity ye , yibuka ko yubaha Imana , yibuka ko ari umuntu w’Imana bituma hari ibintu bimwe na bimwe adakora. Imana ishimwe.
Kwibuka ko yubaha Imana byatumye adakora nk’ibyo abandi batubaha Imana bakora. Imana ishimwe.
Si ikintu cyoroshye kuba abandi bantu bakora ikintu, wehoho ukabona ko kidakwiriye umuntu wubaha Imana. Akenshi abantu bazabona ko ari ukwishyira hejuru, ko wibwira ko ari wowe ukiranuka wenyine, ko witiranya ibyaha n’ibitaribyo.
Imana yigeze kunyigishiriza kuri ruriya rugero rwa Moridekayi, inyigisha ko kuba abantu bose bakora ikintu cyangwa bacyemera bitavuga ko ari cyiza cyangwa se ko Imana nayo icyemera. Imana idusure
“ Abagaragu b’umwami bose babaga bari ku irembo baramupfukamiraga bakamuramya, kuko umwami ariko yari yategetse. Ariko Moridekayi we ntiyamupfukamiraga ngo amuramye.. Bukeye abagaragu b’umwami bari ku irembo ry’ibwami babaza Moridekayi bati: “ Ni iki gituma ucumura ku itegeko ry’umwami?”
Bakomeza kumuhata uko bukeye , atabyumviye babiregera Hamani ngo barebe ko yemera ibya Moridekayi kuko yari yireguje ko ari Umuyuda” Esiteri 3;3-4
“ Kuko nitegeye ubwo bwoko ndi hejuru y’ibitare, nkabwitegera ndi mu mpinga z’imisozi. Dore ni ubwoko butura ukwabwo ntibuzabarwa mu mahanga” Kubara 23:9
Abantu b’Imana Bibiliya ibita ubwoko butura ukwabwo kandi koko urebye uko babaho bitandukanye n’abantu batubaha Imana.
Hari ibintu byinshi uzasanga abantu bakora ariko wowe muntu w’Imana nujya kubikora umutima ukubite kubera indahiro wagiranye n’Imana.
Hari uko abacuruzi batubaha Imana bakora, babigenza, ariko wowe kuko witiriwe izina ry’Imana ukaba utemerewe kubikora
Hari uko abantu bashinzwe umutekano batubaha Imana babayeho ariko wehoho muntu w’Imana ukaba utabyemerewe.
Hari uko Umuyobozi (igisonga cy’umwami) utubaha Imana abaho, hari ibyo asa nkaho yemerewe ariko wowe kuko wubaha Imana ukaba utabyemerewe.
Reka dusoze dusaba Imana ihishurirwa, kuko ngo ahatari uguhishurirwa abantu bigira ibyigenge.
Mana mpishurira uko nkwiriye kwitwara nk’umuntu wubaha Imana
Imana ibasobanurire


text:
Umunsi umwe muganga w’abarwayi bo mu mutwe yageze mu kigo cyabo, ni uko agikora kuri umwe wari wiyicariye hafi aho aba aramutombokanye aramwirukankanye; muganga ava hasi kibuno mpa amaguru, uko akebutse inyuma akabona umusazi aracyamuriho yiruka amagaru adakora hasi, muganga akarushaho gushya ubwoba nawe agafumyamo, bava indera biruka n’amaguru, barakomeza ku murindi, bariruka barirukaaaa barenga I kabuga, umusazi ntiyaruha arakomeza adirigana dogiteri ye, bageze kw’isumo muganga yumva atangiye kunanirwa, ariko yareba ukuntu umusazi amuri inyuma aza yahoreye arihangana arakomeza akozamo; ni uko bageze I rwamagana muganga ibihaha biranga abura imyuka arahagarara ati “yewe urwishigikiye ararusoma ka mpagarare ninjye wamukozeho narwihamagariye sinarenga hano angenze uko ashaka uyu munyagwa ntajya aruha….”; ni uko umusazi uko yakaje yahoreye aba afashe dogiteri ari kwahagira ati “NI UBWAWE; NGUBWO NAWE…….”(ubute)…….; atangira kuririmba ati “SINJYA NICARAAAA, MPORA MPAAAGAAZE AYIWEE…..”
Urwenya:Umunsi umwe muganga w’abarwayi bo mu mutwe yageze mu kigo cyabo
Labels: urwenya


text:
Inkweto zifite uruhu rwo mu gitege muri iyi minsi zigezweho dore ko imyenda y’amabara menshi nayo igezweho muri rusange ariko cyane cyane idoze mu bitenge.
Uretse kuba zigezweho, izi nkweto zigaragara neza dore ko akenshi ziba ari inkweto ndende wajyana mu birori bitandukanye ndetse n’ahantu hose hiyubashye.
Izi nkweto kandi ni imwe mu myambaro yerekana umwimerere w’ubukorikori bwa kinyafrika dore ko ibitenge ari umwihariko ukomeye w’umuco w’abanyafrika.
Ku bakunda kwambara bya gakondo izi nkweto nazo zabibafashamo ndetse uramutse ufite inshuti yawe y’umunyamahanga ukunda imyambaro ya kinyafrika, uzimuhayemo impano yanezerwa cyane.
Inkweto zo mu gitenge
Inkweto zifite uruhu rwo mu gitege muri iyi minsi zigezweho dore ko imyenda y’amabara menshi nayo igezweho muri rusange ariko cyane cyane idoze mu bitenge.